Romatɔwo 14 | Biblia Le Internet Dzi | Xexe Yeye Gɔmeɖeɖe\nMiganɔ ʋɔnu drɔ̃m mia nɔewo o (1-12)\nMigazu nukikli na ame aɖeke o (13-18)\nMiti ŋutifafa kple ɖekawɔwɔ yome (19-23)\n14 Mixɔ ame si ƒe xɔse mesẽ ŋu o la,+ ke migadrɔ̃ ʋɔnu ame si ƒe susu to vovo la o.* 2 Xɔse le ame aɖe si be wòaɖu nu sia nu, ke amagbewo koe ame si ƒe xɔse mesẽ ŋu o ya ɖuna. 3 Ame si ɖua nu sia nu faa la megado vlo ame si meɖua nu sia nu o la o, eye ame si meɖua nu sia nu o hã megadrɔ̃ ʋɔnu ame si ɖua nu sia nu o,+ elabena Mawu xɔ ame ma. 4 Ame kae nènye adrɔ̃ ʋɔnu ame bubu ƒe subɔvi?+ Eya ŋutɔ ƒe aƒetɔe anya ne ele tsitre alo edze anyi.+ Ɛ̃, anɔ tsitre, elabena Yehowa* ate ŋu alée ɖe te. 5 Ame aɖe bua ŋkeke aɖe be ele vevie wu bubu;+ ame bubu bua ŋkekewo katã sɔsɔe;+ ame sia ame neka ɖe nu si ta wòbui nenema ɖo la dzi. 6 Ame si dea asixɔxɔ ŋkeke aɖe ŋu la, edea asixɔxɔ eŋu na Yehowa.* Eye ame si ɖua nane la, eɖunɛ na Yehowa, elabena edaa akpe na Mawu;+ eye ame si meɖua nane o la, meɖunɛ o le Yehowa ta, gake edaa akpe na Mawu.+ 7 Le nyateƒe me la, mía dometɔ aɖeke mele agbe na eɖokui ɖeɖe ko o,+ eye ame aɖeke mekuna na eɖokui ɖeɖe ko o. 8 Elabena ne míele agbe la, míele agbe na Yehowa,*+ eye ne míeku la, míeku na Yehowa.* Eya ta míele agbe alo míeku o, Yehowa* tɔe míenye.+ 9 Elabena esia tae Kristo ku, eye wògagbɔ agbe ɖo, ne wòanye Aƒetɔ ɖe kukuawo kple agbagbeawo siaa dzi.+ 10 Ke nu ka tae nèdrɔ̃a ʋɔnu nɔviwò?+ Alo nu ka tae wò hã nèdoa vlo nɔviwò? Mí katã míava tsi tsitre ɖe Mawu ƒe ʋɔnudrɔ̃zikpui la ŋgɔ.+ 11 Elabena woŋlɔ ɖi be: “Yehowa* be, ‘Zi ale si mele agbe la,+ ame sia ame adze klo nam, eye aɖe sia aɖe aʋu eme be nyee nye Mawu.’”+ 12 Eya ta mía dometɔ ɖe sia ɖe abu akɔnta le eɖokui ŋu na Mawu.+ 13 Eya ta migana míanɔ ʋɔnu drɔ̃m mía nɔewo azɔ o,+ ke boŋ miɖoe kplikpaa be miagawɔ naneke si anye nuɖiaɖia alo nukikli na nɔvi aɖeke o.+ 14 Menyae, eye meka ɖe edzi le Aƒetɔ Yesu me be, naneke menye nu makɔmakɔ le eɖokui si o;+ negbe ne ame aɖe bu nane be enye nu makɔmakɔ hafi wònyea nu makɔmakɔ nɛ. 15 Elabena ne nuɖuɖu anye nuɖiaɖia na nɔviwò la, ekema mègale zɔzɔm le lɔlɔ̃ me o ɖe.+ Mègana wò nuɖuɖu nagblẽ nu le ame ma si ta Kristo ku ɖo la ŋu o.+ 16 Eya ta migana woaƒo nu gbegblẽ le nu nyui si miewɔna la ŋu o. 17 Elabena Mawu Fiaɖuƒe la menye nuɖuɖu kple nunono o,+ ke dzɔdzɔenyenye kple ŋutifafa kpakple dzidzɔ le gbɔgbɔ kɔkɔe me boŋ ye. 18 Elabena ame si wɔa eɖokui Kristo ƒe kluvi le nu siawo me la, eƒe nu nyoa Mawu ŋu, eye amewo hã kpɔa ŋudzedze ɖe eŋu. 19 Eya ta mina míati nu siwo hea ŋutifafa vanɛ+ kple nu siwo tua ame ɖo la yome.+ 20 Midzudzɔ Mawu ƒe dɔ la dome gbegblẽ le nuɖuɖu ta.+ Nyateƒee, nuwo katã le kɔkɔe, gake ne nane ɖuɖu aɖia ame nu la, egblẽa nu.+ 21 Enyo be nàgaɖu lã, ano wain, alo awɔ nane si aɖia nɔviwò nu o.+ 22 Xɔse si le asiwò la, nenɔ asiwò na wò ŋutɔ le Mawu ŋkume. Dzidzɔtɔe nye ame si mebua fɔ eɖokui le nu si wòtia be yeawɔ me o. 23 Ke ne ɖikeke le eme la, ekema wobu fɔe xoxo ne eɖui, elabena meɖui le xɔse me o. Le nyateƒe me la, nu sia nu si womewɔ le xɔse me o la, enye nu vɔ̃.\n^ Agate ŋu afia, “ke wò susu meganɔ wɔwɔm eveve o.”


Yesu Ƒe Dzidzimenuŋlɔɖi | Avɔlɔlɔ̃ Ƒe Ŋutinya\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Chitumbuka Chiyao Cibemba Cinyanja Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Javanese Kazakh Kikamba Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Macua Malagasy Maltese Mam Mambwe-Lungu Mauritian Creole Maya Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Telugu Tetun Dili Thai Tiv Tojolabal Tok Pisin Tshiluba Tshwa Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zulu\nAme kae nye Yosef fofo?\nYosef, si nye atikpala le Nazaret lae xɔ Yesu nyi. Gake ame kae nye Yosef fofo? Yesu ƒe dzidzimenuŋlɔɖi si le Mateo ƒe Nyanyuigbalẽa me la gblɔ be ŋutsu aɖe si ŋkɔe nye Yakob ye nye fofoa, ke Luka ƒe Nyanyuigbalẽa ya gblɔ be Yosef nye “Eli vi.” Nu ka tae wòdze abe woƒe nyawo to vovo ene?—Luka 3:23; Mateo 1:16.\nMateo ƒe nuŋlɔɖia gblɔ be: “Yakob dzi Yosef,” eye le afi sia la, ezã Helagbe me nya aɖe si ɖee fia kɔtɛ be Yakob ye nye Yosef fofo ŋutɔŋutɔ. Eya ta ƒome si me Yosef dzɔ tso, si nye David ƒe fiaƒomea ŋue Mateo ƒe nuŋlɔɖia ƒo nu tsoe. Eye esi Yosef si xɔ Yesu nyi la nye ƒome ma me tɔ ta la, esia wɔe be fianyenye ƒe gomea su Yesu si le se nu.\nGake Luka ƒe nuŋlɔɖia ya gblɔ be: ‘Yosef nye Eli vi.’ Nya “vi” si wòzã le afi sia ate ŋu afia “toyɔvi.” Esia tɔgbi dze le Luka 3:27, afi si gblɔ be Sealtiel nye “Neri vi,” evɔ Yekoniya ye dzi Sealtiel. (1 Kronika 3:17; Mateo 1:12) Edze ƒãa be Sealtiel ɖe Neri vinyɔnu aɖe si ŋkɔ womeyɔ o, si wɔe be wòzu Neri ƒe toyɔvi. Gɔmesese ma ke nue wogblɔ le be Yosef nye Eli “vi” le, elabena eɖe Eli vinyɔnu Maria. Eya ta Luka ƒo nu tso ƒome si me Yesu dzɔ tso “le ŋutilã nu,” le ƒome si me dadaa Maria dzɔ tso la nu. (Romatɔwo 1:3) Ale Biblia na Yesu ƒe dzidzime ŋuti nyatakaka ƒomevi eve siwo le vevie la mí.\nAma siwo wodea avɔ kple avɔ kawoe nɔ anyi le Biblia-ŋlɔɣiwo?\nLãfuvɔ si wode amae, si ŋu woke ɖo le agado aɖe si te ɖe Ƒu Kukua ŋu me, si wolɔ̃ do ŋgɔ na ƒe 135 Kristotɔwo Ŋɔli (K.Ŋ.)\nAlẽfu koŋ ye wozãna tsɔ lɔ̃a avɔwo le Titina Ɣedzeƒenutowo me le blema, eye nenema kee wozãa gbɔ̃fu kple kposɔfu hã. Avɔ siwo bɔ ɣemaɣi wue nye lãfuvɔwo, eye Biblia ƒo nu tso alẽwo, fukoko na lãwo kple alẽfuvɔ ŋu zi geɖe. (1 Samuel 25:2; 2 Fiawo 3:4; Hiob 31:20) Gbe si woyɔna be flaks, si le abe ɖeti ene, si ƒe agble wodena le Egipte kple Israel lae wotsɔ wɔa aklala. (1 Mose 41:42; Yosua 2:6) Le Biblia-ŋlɔɣiwo la, anɔ eme be Israel-viwo medea ɖetigble o, gake Ŋɔŋlɔawo ɖee fia be amewo zãnɛ le Persia. (Esta 1:6) Seda nye avɔ xɔasi aɖe si kesinɔtɔwo zãna, eye anɔ eme be asitsala mɔzɔla siwo tso Ɣedzeƒe Ʋĩ ke la koe tsɔnɛ vanɛ.—Nyaɖeɖefia 18:11, 12.\nAgbalẽ aɖe si ƒo nu tso Yesu kple eŋɔlimetɔwo ŋu la gblɔ be: ‘Lãfuwo nɔa amadede vovovowo me le dzɔdzɔme nu, tso esiwo fu tititi dzi va ɖo esiwo nyɔ̀ dzi.’ (Jesus and His World) Gakpe ɖe eŋu la, wodea ama lãfuwo zi geɖe. Woɖea ama dzĩ aɖe si xɔ asi ŋutɔ la tso ƒumebɔbɔ ƒomevi aɖewo me, eye woɖea ama siwo le dzĩ, aŋutiɖiɖi, blɔ kple yibɔ la tso atiwo, atiwo ƒe kewo, aŋgbawo kple nu dzodzoe ƒomevi vovovowo me.\nÈnyaa?—Gbetakpɔxɔ No. 3 2016


VIÐEAWO: Menye lɔlɔ̃ si nɔa ŋutsu kple nyɔnu dome ŋue Biblia ƒoa nu tsoe zi geɖe o. Ke boŋ enye lɔlɔ̃ si wotu ɖe nɔnɔme nyuiwo abe veveseseɖeamenu, tsɔtsɔke, ɖokuibɔbɔ, nuteƒewɔwɔ, dɔmenyonyo, tufafa kple dzigbɔɖi ene la dzi. (Mika 6:8; Kolosetɔwo 3:12, 13) Lɔlɔ̃ sia menye esi nu va yina kaba o, ke boŋ enye esi nɔa tsitsim ɖe edzi ɖaa.\nBrenda, si ɖe srɔ̃ anɔ abe ƒe 30 ene la, gblɔ be: “Ne srɔ̃ɖeɖea nɔ anyi eteƒe didi la, lɔlɔ̃ si nɔa srɔ̃tɔwo dome la dea to sãsãsã wu esi nɔ wo dome esime woɖe wo nɔewo teti.”\nSam, si nye ŋutsu aɖe si ɖe srɔ̃ ƒe 12 ye nye esia la, gblɔ be: “Nye kple srɔ̃nye míekpɔa dzidzɔ eye míaƒe nu kuna ɣeaɖewoɣi gɔ̃ hã ɖe ale si Biblia ƒe aɖaŋuɖoɖowo ɖea vi kple ale si wo me kɔ la ŋu! Ne míewɔ ɖe wo dzi la, nuwo zɔna nyuie. Medina be mawɔ ɖe wo dzi ɣesiaɣi, gake ɣeaɖewoɣi la wòtoa miame nam. Esia dzɔna ne metsɔ nyawo vevie akpa, di ɖokuinye tɔ alo ɖeɖi te ŋunye. Ne edzɔ alea la, medoa gbe ɖa na Yehowa be wòakpe ɖe ŋunye maɖu seselelãme ma dzi. Eyome mekplaa asi kɔ na srɔ̃nye, eye kaka nàkpɔ la, ɖeko wònɔna abe ɖe naneke medzɔ o ene!”\n“Nunya ƒe dɔwɔwɔwo mee eƒe dzɔdzɔenyenye dzena le”\nYesu Kristo gblɔ be “nunya ƒe dɔwɔwɔwo mee eƒe dzɔdzɔenyenye dzena le.” (Mateo 11:19) Nya siawo ɖee fia kɔtɛe be nunya vavã bɔ ɖe Biblia me. Eƒe nufiamewo kple nɔnɔme nyui siwo wòdea dzi ƒo be míaɖe afia la ɖea vi. Woɖea vi ɣesiaɣi. Emenyawo sɔ na amegbetɔ ɖe sia ɖe. Eƒo nu tso amegbetɔwo ƒe nɔnɔme ŋu wòde pɛpɛpɛ ale gbegbe eye wòɖo kpe edzi be Nunyala Kɔkɔtɔ, si nye mía Wɔla Yehowa Mawu, gbɔe wotso. Gake ne míetsɔ emenyawo wɔ dɔ hafi ko wòɖea vi na mí. Eya ta Biblia de dzi ƒo na mí be “miɖɔe kpɔ, eye miakpɔ be, Yehowa ƒe dɔme nyo.” (Psalmo 34:9) Àdi be yeaɖɔe kpɔa?\nBIBLIA NA NYE AGBENƆNƆ NYO ÐE EDZI\nNyɔnu aɖe si ŋkɔe nye Linh, si le Asia ƒe anyieheɣedzeƒe gblɔ ale si Biblia na eƒe agbenɔnɔ nyo ɖe edzi la na Nyɔ! talawo.\nSubɔsubɔha ka me nènɔ tsi?\nBuddhatɔ akuakuawoe míaƒe ƒomea me tɔwo nye. Nyemenya naneke tso Mawu vavã la ŋu o.\nÐe nèkpɔ dzidzeme le agbe mea?\nKura o! Kuxi gbogbo aɖewo ɖe kpe nam. Nyemetea ŋu léa be na ga o, nyemenya ale si mawɔ xɔlɔ̃ nyuiwo nanɔ asinye o, eye nyemetea ŋu kpena ɖe dzinyelawo ŋu le woƒe xaxawo me o.\nGake wò agbenɔnɔ va nyo wu sãsãsã. Aleke wòdzɔe?\nÐetugbui Yehowa Ðasefo aɖewo te Biblia sɔsrɔ̃ kplim. Ne kuxi aɖe dze ŋgɔm la, mebiaa aɖaŋuɖoɖo tso wo gbɔ. Togbɔ be metsi wu wo hã la, woɖoa aɖaŋu nyuiwo nam, gake menye woawo ŋutɔwo ƒe susuwoe wogblɔna nam o. Biblia lae wotsɔ ɖoa aɖaŋua nam.\nEsi Biblia ƒe aɖaŋuɖoɖowo dzi wɔwɔ le vi ɖem nam fifia ta la, meka ɖe edzi bliboe be Mawu gbɔe agbalẽ sia tso, eye ate ŋu akpe ɖe ame sia ame si dzea agbagba wɔna ɖe emenyawo dzi la ŋu. Togbɔ be sukudede ɖea vi le go geɖe me hã la, sukudede mate ŋu awɔ esia ya o.\nÀte ŋu aɖe nya ma me na mí viea?\nDzinyelawo de suku kɔkɔ eye wonye ame ŋkutawo hã. Ke hã, womete ŋu kpɔ ta na woawo ŋutɔwo ƒe kuxiwo o. Wogbe wo nɔewo gɔ̃ hã, eye womele dzidzɔ kpɔm o. Esi menɔ suku kɔkɔ dem la, wogblɔ na mí be ahiã ɣeaɖewoɣi be woawɔ ʋunyaʋunya hafi nuwo nanyo. Gake Biblia ya gblɔ be amegbetɔwo ƒe agbagbadzedze aɖeke maɖe vi na amewo ɖaa o, elabena Mawu mena ŋutete kple ŋusẽ mí be míaɖu mía ɖokuiwo dzi o. Ema tae amegbetɔwo ƒe dziɖuɖuwo katã do kpo nu eye nu fitifiti wɔwɔ bɔ ɖe xexea me. * Gake ne míebɔbɔ ɖe Mawu te la, ana míaƒe agbenɔnɔ nanyo ɖe edzi, eye wòaɖe vi na ame bubuwo.\nAleke Biblia kpe ɖe ŋuwòe?\nEkpe ɖe ŋunye le go geɖe me. Nyemegatsia dzi fũu o, eye xɔlɔ̃ nyuiwo va le asinye. Fifia meva nya ale si malé be na ga, eye metea ŋu zɔa mɔ ɣeaɖewoɣi gɔ̃ hã. Gake vevietɔ wu la, metea ŋu kpena ɖe ame siwo ɖo xaxa me la ŋu.\n^ mm. 21 Kpɔ Nyagblɔla 8:9; Yeremiya 10:23.\nƉoe Ɖe Amewo Ɖoe Ɖe Amewo Nɔnɔme Nyui Siwo Ðea Vi Ɣesiaɣi—Lɔlɔ̃


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Korean Lithuanian Malayalam Myanmar Norwegian Polish Portuguese Romanian Russian Samoan Sepedi Setswana Sinhala Slovak Slovenian Spanish Swahili Swedish Thai Turkish Ukrainian Urdu\nÐEWOHĨ naneke ŋu bubu metɔtɔa ame, si womete ŋu le ta kpɔm na va se ɖe fifia o, de didi be woanya nu si dzɔna le ku megbe nu o. Ƒe akpe geɖewoe nye esia la, tagbɔ ɖaɖɛtɔ geɖewo bu nya sia ŋu le dzidzime vovovowo me. Ke hã, nufiafia kple nyakpakpa gbogbo aɖewo koe xexemenunyalawo kple dzɔdzɔmeŋutinunyalawo to vae.\nKe Biblia ƒe nufiafiawo ya ɖe? Ðewohĩ ame aɖewo ahe nya be le ku kple agbenɔnɔ le ku megbe ƒe nyawo gome la, ɖeko Biblia ƒe nufiafiawo hã tɔtɔa ame nenema ke. Gake ne míagblɔe tututu la, subɔsubɔha gbogbo siwo tsɔ amebeble kple xotutuwo de ba mo na Biblia ƒe nufiafia nyuiawo lae he tɔtɔ siawo vae. Ne ègbe nu le kɔnyinyiwo kple nyakpakpawo gbɔ eye nèlé ɖe nu si tututu Biblia gblɔ ŋu la, àke ɖe nufiafia siwo me kɔ eye wonaa mɔkpɔkpɔ ame la ŋu.\nHafi Nàva Dzɔ\nLe kpɔɖeŋu me, bu Fia Salomo ƒe nya eve siwo míeyɔ tso Nyagblɔla ƒe agbalẽa me le nyati si do ŋgɔ me ŋu kpɔ. Mawunyakpukpui mawo na eme kɔ ƒãa be kukuawo—amegbetɔwo kple lãwo siaa—meganya naneke kura o. Eya ta le Biblia ƒe nya nu la, nuwɔwɔ, seselelãme, alo tamebubu aɖeke meyia edzi le ku me o.—Nyagblɔla 9:5, 6, 10.\nÐe nya sia dzi xɔxɔse sesẽa? Bu eŋu kpɔ ko: Nɔnɔme ka mee amegbetɔ nɔ hafi va dzɔ? Afi kae nènɔ do ŋgɔ hafi dziwòlawo ƒe lãmenugbagbevi nyaŋuiawo va wɔ ɖeka hetsi va zu amegbetɔ, si nye wò? Ne ɖe nu makpɔmakpɔ aɖe le amegbetɔ me si yia edzi nɔa agbe le ku megbe ɖe, afi kae nenem nu ma nɔna hafi wofɔa ame ƒe fu? Nyateƒeae nye be, màɖo ŋku edzi gbeɖe be yenɔ agbe le afi aɖe kpɔ hafi wova dzi ye o. Mènɔ afi aɖeke kpɔ hafi wova fɔ wò fu o. Nya la katã koe nye ema.\nEya ta esɔ nyuie be míaƒo nya ta be ne míeku la, míeganɔa afi aɖeke o, abe ale si ko míenɔ afi aɖeke hafi wodzi mí o ene. Ðeko wòle abe ale si Mawu gblɔ na Adam le eƒe tomaɖomaɖo megbe ene be: ‘Anyi nènye, eye anyi ke nàgatrɔ azu!’ (1 Mose 3:19) Le go sia me la, amegbetɔwo meto vovo na lãwo o. Nɔnɔme si me ame kukuwo le la sɔ kple nɔnɔme si me lã siwo ku la hã le, abe ale si ko Biblia gblɔe be, “Amegbetɔ mexɔ asi wu lã o” ene.—Nyagblɔla 3:19, 20.\nÐe esia fia be ɖeko wowɔ amegbetɔ be wòanɔ agbe hena ƒe ʋɛ aɖewo ko emegbe wòava nɔ agbemanɔmanɔ ƒe nɔnɔme me tegbeea? Alo ɖe mɔkpɔkpɔ aɖe li na kukuawoa? Bu nya siwo gbɔna ŋu kpɔ.\nAgbenɔnɔ Ðaa Ƒe Didi Si Le Mía Me\nKu ƒe nya la ɖea fu na ame sia ame kloe. Edze abe ame akpa gãtɔ medina be yewoaƒo nu tso yewo ŋutɔ yewoƒe ku ŋu alo abu eŋu kura o ene. Le go bubu me la, wokpɔa mɔ vovovo siwo nu amewo kuna le la le television dzi kple sinimawo me, eye wosea amewo ƒe kuku ŋuti nyawo alo kpɔa woƒe ku teƒe ŋutɔŋutɔ le nyakakamɔnuwo dzi atraɖii.\nEsia wɔe be ame manyamanya aɖe ƒe ku te ŋu dzena na ame abe agbe me nudzɔdzɔ dzro aɖe si dzɔna ɖaa ko ene. Ke hã, ne míaƒe ame vevi aɖe ku alo ne míawo ŋutɔwo míeɖo kudo nu la, mewɔna na mí be enye nu si dzɔna ɖaa kura o. Nu si tae nye be, enye amegbetɔ ƒe dzɔdzɔmedidi vevi be yeanɔ agbe. Azɔ hã, le dzɔdzɔme nu la, míedea dzesii ne ɣeyiɣiwo va le yiyim eye míete ŋu bua etsɔme ʋĩi si seɖoƒe meli na o ŋu. Fia Salomo ŋlɔ be Mawu ‘de mavɔmavɔ dzi me na amegbetɔwo.’ (Nyagblɔla 3:11) Le dzɔdzɔme nu la, míedina be míayi edzi anɔ agbe tegbetegbe, si fia be míedina be nuwuwu nanɔ míaƒe agbe ŋu o. Naneke meɖee fia be didi vevi ma le lãwo hã me o. Womebua etsɔme ŋu kura o.\nŊutete Deŋgɔ Si Le Amegbetɔ Si\nMenye ɖeko amegbetɔwo dina be yewoanɔ agbe tegbee o, ŋutete le wo si hã be woayi edzi anɔ nu vovovo siwo ɖea vi la wɔm tegbee. Edze abe seɖoƒe meli na ame ƒe nusɔsrɔ̃ŋutete o ene. Numekukuwo ɖee fia be naneke mele xexea me si ƒe wɔwɔme goglo, si te ŋu ɖɔa eɖokui ɖo ɣesiaɣi, de amegbetɔ ƒe ahɔhɔ̃ nu o. To vovo na lãwo la, nu vovovowo wɔwɔ ƒe ŋutete le míaƒe ahɔhɔ̃a si, si nana míete ŋu bua tame hesea nu siwo womekpɔna kple ŋku o la gɔme. Nu siwo gbegbe míaƒe ahɔhɔ̃ ate ŋu awɔ la ƒe kakɛ aɖe ko ŋue dzɔdzɔmeŋutinunyalawo ke ɖo.\nŊutete sia ƒe akpa gãtɔ kpɔtɔ nɔa mía si ne míele amegã kum. Ahɔhɔ̃ŋutinunyalawo va kpɔe nyitsɔ laa be amegãkuku megblẽa naneke le ahɔhɔ̃a ƒe dɔwɔŋutete ƒe akpa gãtɔ ŋu o. Numekula siwo wɔa dɔ le Franklin Dzɔdzɔmeŋutinunya Ƒe Mɔnu Yeyewo Sɔsrɔ̃ Numekuƒe la ɖe nu me be: “Amegbetɔ ƒe ahɔhɔ̃ tea ŋu nɔa tɔtrɔm ɖe nɔnɔmewo ŋu henɔa eɖokui ɖɔm ɖo ɖaa. Le amegãkuɣi gɔ̃ hã la, ahɔhɔ̃a ate ŋu agawɔ ahɔhɔ̃menugbagbevi yeyewo. Zi geɖe la, dɔléle gbɔe ahɔhɔ̃ ƒe dɔmawɔmawɔ nyuie tsona, eye dɔmawɔmawɔ kple susua mazãmazã gbɔe ŋkuɖoɖo nu dzi kple mɔfiafia ŋutilãa ƒe ŋutetewo ƒe toyiyi le tsitsime hã tsona.”\nNe míagblɔe bubui la, ne míate ŋu ayi edzi anɔ ahɔhɔ̃a ŋu dɔ wɔm ahakpɔ eta tso dɔlélewo me la, ate ŋu ayi edzi anɔ dɔ wɔm ɖaa. Lãmenu suesuewo kple woƒe dɔwɔwɔ ŋuti nunyala, James Watson, si nɔ ame siwo ke ɖe ale si domenyiŋusẽfianu (DNA alo ADN) ƒe wɔwɔme le tututu ŋu, gblɔ be: “‘Ahɔhɔ̃ lae nye nu si ƒe wɔwɔme deŋgɔ wu nu sia nu si ŋu míeke ɖo le míaƒe xexea me.’” Agbalẽ aɖe si ahɔhɔ̃ŋutinunyala, Gerald Edelman, ŋlɔ la ɖe nu me be, míaƒe ahɔhɔ̃a ƒe akpa sue aɖe si ƒe lolome anɔ abe matsesiti ƒe ta goɖoea ko ene la “me yɔ fũu kple ahɔhɔ̃mekadodo biliɔn akpe manyaxlẽwo.”\nÐe susu le eme be ŋutete siawo gbegbe nanɔ amegbetɔ si evɔ wòanɔ agbe hena ƒe ʋɛ aɖewo koa? Ðeko wòle abe ale si susu manɔ eme be woatsɔ ke kui ɖeka ade keteke legbee aɖe si te ŋu sia du sesĩe la me be wòatsɔe aɖe zɔ sentimeta ʋɛ aɖewo ko aɖee da ɖi o ene! Ke, nu ka tae nuwɔwɔ kple nusɔsrɔ̃ ŋutete deŋgɔ ma gbegbe le amegbetɔ si ɖo? Ðe wòanye be, to vovo na lãwo la, womewɔ amegbetɔwo be woaku hafi o, ke boŋ be woanɔ agbe tegbeea?\nMɔkpɔkpɔ Si Tso Mawu Agbenalaa Gbɔ\nNyateƒe si wònye be míedina le dzɔdzɔme nu be míanɔ agbe, kple be nusɔsrɔ̃ŋutete deŋgɔ le mía si la na míate ŋu aƒo nya ta wòasɔ be: Ðe wowɔ amegbetɔ be wòanɔ agbe woadidi sãsãsã wu ƒe 70 alo ƒe 80 ko. Esia kplɔ mí va nyataƒoƒo bubu gbɔ, be: Aɖaŋuwɔla aɖe, Wɔla aɖe, alo Mawu aɖe li kokoko. Dzɔdzɔmese matrɔmatrɔ siwo li kple nu gbagbe vovovo siwo ƒomevi gbegbe le anyigba dzi la ɖo kpe edzi kɔte be Wɔla aɖe li.\nNe nyateƒee wònye be ɖe Mawu wɔ mí be míanɔ agbe tegbee la, ke nu ka tae míekuna ɖo? Eye nu kae dzɔna le ku megbe? Ðe Mawu ɖoe be yeagbɔ agbe ame kukuwoa? Susu anɔ eme be Mawu ŋusẽtɔ kple nunyala naɖo biabia mawo ŋu na mí, eye eɖo wo ŋu na mí hã. Bu nya siwo gbɔna ŋu kpɔ:\n▪ Mawu meɖoe tso gɔmedzedzea me be amegbetɔ naku o. Ale si woƒo nu tso ku ŋu le Biblia me zi gbãtɔ la ɖee fia be Mawu meɖoe le gɔmedzedzea me be míaku hafi o. Biblia me nuŋlɔɖi si le Mose ƒe Agbalẽ Gbãtɔa me ɖee fia be, bene Mawu nana mɔnukpɔkpɔ atsu kple asi gbãtɔ, Adam kple Xawa, be woaɖe woƒe lɔlɔ̃ kple nuteƒewɔwɔ afia la, ewɔ dodokpɔ bɔbɔe aɖe na wo. Ebia tso wo si be woagaɖu ati ɖeka aɖe ƒe kutsetse o. Mawu gblɔ be: ‘Gbe si gbe nàɖu eƒe ɖe la, ku ke nàku.’ (1 Mose 2:17) Ne Adam kple Xawa mewɔ nuteƒe le dodokpɔa me o ko hafi woaku. Biblia ƒe nuŋlɔɖiwo ɖee fia be womewɔ nuteƒe na Mawu o, eye esia ta woku. Ale wɔ wohe blibomademade kple ku va amegbetɔƒomea dzi.\n▪ Biblia tsɔ ku sɔ kple alɔ̃dɔdɔ. Eƒo nu tso ku ŋu abe ‘alɔ̃meyiyi’ ene. (Psalmowo 13:4) Hafi Yesu nafɔ xɔlɔ̃a Lazaro ɖe tsitre la, egblɔ na eƒe apostoloawo be: “Mía xɔlɔ̃ Lazaro le ɖiɖim ɖe eme, gake meyina afi ma, be maɖanyɔe tso alɔ̃ me.” Yesu yi ɖanyɔe hã vavã! Biblia gblɔ be esi wòyɔ Lazaro la, eya “ame si ku la do” tso “ŋkuɖodziyɔdo” la me le lãmesẽ nyui me!—Yohanes 11:11, 38-44.\nNu ka tae Yesu tsɔ ku sɔ kple alɔ̃dɔdɔ ɖo? Elabena ame si le alɔ̃ dɔm la megawɔa naneke o. Ne ame dɔ alɔ̃ yi eme ʋĩ la, meganyaa naneke tso nu siwo le dzɔdzɔm ƒo xlãe, alo tso ɣeyiɣi ƒe zɔɖeɖe ŋu o. Mesea veve alo kpea fu aɖeke o. Nenema kee le ku me la, míeganyaa naneke alo wɔa naneke o. Gake ku gasɔ kple alɔ̃dɔdɔ le go bubu me. Ne ame dɔ alɔ̃ la, mɔkpɔkpɔ li be ava nyɔ. Mɔkpɔkpɔ ma tututu ŋue Biblia ƒo nu tso ku ɖe ame kukuwo ŋu.\nWɔla la ŋutɔ do ŋugbe be: “Mava aɖe wo le tsieƒe si me, eye mava axɔ wo aƒle le ku si me! Ku, wò dɔvɔ̃ ɖe? Tsieƒe, wò veve ɖe?” (Hosea 13:14) Biblia ƒe nyagblɔɖi bubu gblɔ be Mawu “ami ku saɖagatsi tegbee, eye Aƒetɔ Yehowa atutu aɖatsi ɖa le ŋkuwo katã me.” (Yesaya 25:8) Woyɔa agbegbɔgbɔ ame kukuwo alea be tsitretsitsi.\n▪ Afi kae ame siwo woafɔ ɖe tsitre la anɔ agbe le? Abe ale si míegblɔe va yi ene la, amegbetɔwo dina le dzɔdzɔme nu be yewoanɔ agbe ɖaa. Afi kae nàdi be yeanɔ agbe le tegbee? Ðe wòadzɔ dzi na wò be le wò ku megbe la, nàyi edzi anɔ agbe abe xexea me katã ƒe agbeŋusẽ aɖe si menye ame o ƒe akpa aɖe ene, abe ale si subɔsubɔha aɖewo fiaa nui enea? Ðe nàdi be yeatrɔ azu ame bubu kura, ŋkumaɖomaɖo ame si nènye hafi ku la dzia? Ðe wòado dzidzɔ na wò be yeatrɔ adzɔ anye lã alo ati aɖea? Ðe nàlɔ̃ be yeanɔ agbe le xexe aɖe si me vivisese kple nu dodzidzɔname siwo katã me amegbetɔwo kpɔa gome le la dometɔ aɖeke manɔ o la mea?\nÐe mado dzidzɔ na wò boŋ be yeanɔ agbe le anyigba sia si azu paradiso la dzi oa? Ŋugbe ma tututue Biblia do, be míanɔ agbe le anyigba dzi afi sia tegbee. Tameɖoɖo ma tae Mawu wɔ anyigba la ɖo—be ame siwo lɔ̃a eyama hesubɔnɛ le dzidzɔ me la nanɔ edzi tegbee. Esia tae Biblia gblɔ be: “Ame dzɔdzɔewo anyi anyigba la dome, eye woanɔ edzi tegbee.”—Psalmowo 37:29; Yesaya 45:18; 65:21-24.\n▪ Ɣekaɣie woafɔ ame kukuwo ɖe tsitre? Nyateƒe si wònye be wotsɔ ku sɔ kple alɔ̃dɔdɔ la ɖee fia be zi geɖe la, womefɔa ame kukuwo ɖe tsitre ne woku teti o. “Alɔ̃dɔdɔ” ƒe ɣeyiɣi aɖe tsoa amea ƒe ku kple ɣeyiɣi si woava fɔe ɖe tsitre la dome. Ŋutsu aɖe si ŋkɔe nye Hiob bia nya sia le Biblia me be: “Ne ŋutsu ku la, ɖe wògagbɔa agbea?” Eya ŋutɔ ɖo eŋu be: “Manɔ asiɖeɖe le ŋunye [tso yɔdo me] lalam. [Mawu ayɔm], eye matɔ.” (Hiob 14:14, 15) Dzidzɔ ka gbegbee nye esi wòanye ne ɣeyiɣia de wofɔ ame kukuwo ɖe tsitre wogava wɔ ɖeka kple woƒe ame veviwo!\nMehiã Be Míanɔ Vɔvɔ̃m Madzemadzee O\nEnye nyateƒe be mɔkpɔkpɔ si Biblia na mí la meɖe vɔvɔ̃ na ku ɖe sia ɖe ƒomevi ɖa o. Ele dzɔdzɔme nu be vevesese kple nuxaxa siwo doa ŋgɔ na ame ƒe ku ɣeaɖewoɣi la nado ŋɔdzi na ame. Susu le eme be nàvɔ̃ be yeava bu yeƒe ame vevi aɖe le ku me. Azɔ hã, enye nu si le dzɔdzɔme nu be nu siwo gbegbe wò ŋutɔ wò ku ate ŋu agblẽ le wò ame veviwo ŋu la nàdo ŋɔdzi na wò.\nKe hã, ale si Biblia ɖe nɔnɔme si me ame kukuwo le me na mí la kpena ɖe mía ŋu be míaƒo asa na vɔvɔ̃ na ku madzemadzee. Mehiã be nàvɔ̃ be gbɔgbɔ vɔ̃wo awɔ fu ye le dzo mavɔ me le ku megbe o. Mehiã hã be nàvɔ̃ be yeava nɔ ŋɔliwo de doblukɔ tsiɖitsiɖi aɖe, afi si wogblɔna be ame kukuwo ƒe luʋɔwo nɔa tsaglãla tsam le tegbetegbe o. Eye mehiã hã be nàvɔ̃ be agbemanɔmanɔ ƒe nɔnɔme aɖe me nɔnɔ tegbee koe le mía lalam le etsɔ me o. Nu ka tae? Elabena seɖoƒe meli na Mawu ƒe ŋkuɖoɖo nu dzi ƒe ŋutete o, eye edo ŋugbe be yeafɔ ame kuku siwo katã le yeƒe susu me la ɖe tsitre, be woanɔ agbe le anyigba sia dzi. Biblia ɖo kpe esia dzi na mí kple nya siawo be: “Mawu enye míaƒe xɔname ƒe Mawu, eye Yehowa, Aƒetɔ la, nya mɔnu le ku ŋu.”—Psalmo 68:21.—g07-E 12.\n‘Anyi nènye, eye anyi ke nàgatrɔ azu!’—1 Mose 3:19\n‘Mawu de mavɔmavɔ dzi me na amegbetɔwo.’—Nyagblɔla 3:11\nÀkpɔ Ŋuɖoɖo Na Biabia Siwo Le Asiwò Ku Ðe Ku Ŋu\nEnye nyateƒe be menye nyabiase siwo ku ɖe ku kple tsitretsitsi ŋu la katã mee míedzro le nyati siawo me o. Ame geɖe kpɔ ŋuɖoɖo nyuiwo na biabia bubu mawo le esi wolɔ̃ Yehowa Ðasefowo srɔ̃ Biblia kpli wo ta. Míede dzi ƒo na wò hã be nàwɔ nenema. Nyabiase siwo nàkpɔ ŋuɖoɖo na la dometɔ ʋɛ aɖewoe nye esiwo gbɔna:\n▪ Nu kae nya ‘dzo mavɔ ʋe’ kple “dzota” siwo dze le Biblia me la fia?\n▪ Ne dzo mavɔ aɖeke meli o ɖe, ke tohehe kae li na ame vɔ̃ɖiwo?\n▪ Biblia gblɔ be ne ame ku la, eƒe gbɔgbɔ dona le eme. Nu kae nye gbɔgbɔ ma?\n▪ Nu ka tae míesea nyatakaka gbogbo aɖewo be amewo ƒo nu kple ame kukuwo?\n▪ Gɔmesese kae le nya “luʋɔ” si dze le Biblia me la si?\n▪ Ɣekaɣie woafɔ ame kukuwo ɖe tsitre hena agbenɔnɔ le paradisonyigba dzi?\n▪ Ðe woafɔ ame siwo katã ku la ɖe tsitre, metsɔ le agbe si ƒomevi wonɔ hafi ku me oa?\nTaflatse, kpɔ magazine sia ƒe megbekpaa dzi be nànya ale si nàwɔ akpɔ Biblia me ŋuɖoɖo siwo me kɔ na biabia siawo dometɔ ɖe sia ɖe.\nYesu gblɔ be ‘yeanyɔ Lazaro tso alɔ̃ me’\nKpɔ dzidzɔ si gbegbe wòanye ne wofɔ míaƒe ame vevi siwo ku ɖe tsitre ɖa!\nƉoe Ɖe Amewo Ɖoe Ɖe Amewo Nu Sia Nu Ƒe Nuwuwue Ku Nye Ŋutɔŋutɔa?\ng 1/08 axa 15-19


GBE BUBU Albanian Amharic Arabic Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga German Greek Greenlandic Haitian Creole Hiligaynon Hungarian Igbo Indonesian Italian Japanese Korean Lithuanian Luo Malagasy Mizo Moore Myanmar Norwegian Pangasinan Papiamento (Curaçao) Polish Portuguese Romanian Samoan Sepedi Sesotho (Lesotho) Setswana Seychelles Creole Silozi Sinhala Slovak Slovenian Spanish Swahili Swedish Thai Tsonga Turkish Ukrainian Urdu Vietnamese\nTSO apostoloawo ƒe ɣeyiɣi me ke la, Mawu le Kristotɔ wɔnuteƒewo ƒe ƒuƒoƒo sue aɖe me tɔwo tiam tso ameƒomea me hele wo xɔm abe viwo ene. Tɔtrɔ blibo si vaa ame siawo siwo woxɔ abe viwo ene ƒe agbe me la wɔe be Mawu ƒe Nya la ƒo nu tso wo ŋu be wodzi wo yeyee. Taɖodzinu si le amedzidzi yeyee sia ŋue nye be wòatrɔ asi le Mawu ƒe subɔla siawo siwo wogbugbɔ dzi la ŋu be woava nye dziɖulawo le dziƒo. (2 Timoteo 2:12) Bene dziɖulanyenye ƒe ɖoƒe sia nasu wo si la, wofɔa wo tso ku me woɖanɔa agbe le dziƒo. (Romatɔwo 6:3-5) Woakpe ɖe Kristo ŋu le dziƒo “[aɖu] fia ɖe anyigba la dzi.”—Nyaɖeɖefia 5:10; 11:15.\nGake Mawu ƒe Nya la gblɔ be ame bubu siwo womegbugbɔ dzi o la hã akpɔ ɖeɖe mavɔ. Le Biblia (Hebri Ŋɔŋlɔawo kple Kristotɔwo ƒe Hela Ŋɔŋlɔawo siaa) me la, woƒo nu tso nyateƒe si wònye be Mawu ɖoe be yeaɖe amewo ƒe hatsotso eve la ŋu—dziɖulawo ƒe ha sue aɖe si me tɔwo anɔ agbe le dziƒo, kple ameha gã aɖe si me tɔwo anɔ anyigba dzi anye dziɖuɖu ma teviwo. Le kpɔɖeŋu me, de dzesi nya si apostolo Yohanes ŋlɔ na haxɔsetɔ siwo nye ame siwo wodzi yeyee. Egblɔ tso Yesu ŋu be: “Eyama nye avulévɔsa ɖe míaƒe nu vɔ̃wo ta, ke hã, menye ɖe mía tɔ [ha sue la] ɖeɖe ko ta o, ke ɖe xexe blibo la [ameha gã la] hã tɔ ta.”—1 Yohanes 2:2.\nNenema kee apostolo Paulo ŋlɔ bena: “Nuwɔwɔ la [ameha gã la] ƒe mɔkpɔkpɔ vevi la le Mawu ƒe viwo [ha sue la] ƒe ɖeɖe fia la lalam.” (Romatɔwo 8:19-21) Gɔmesese kae le apostolo Yohanes kple Paulo ƒe nya siawo ŋu? Efia be: Ame siwo wogbugbɔ dzi la ava nye dziƒodziɖuɖu aɖe me tɔwo. Taɖodzinu kae le esia ŋu? Be woahe viɖe mavɔwo avae na ame miliɔn geɖe, siwo anye Mawu ƒe dziɖuɖua teviwo le anyigba dzi. Eya ta Yesu fia eƒe nusrɔ̃lawo be woado gbe ɖa be: “Wò fiaɖuƒe nava. Wò lɔlɔ̃nu nava eme le dziƒo, kple anyigba dzi hã.”—Mateo 6:10.\nNyateƒenya sia si ku ɖe hatsotso eve ƒe ɖeɖekpɔkpɔ ŋu la dze le Hebri Ŋɔŋlɔawo hã me. Le kpɔɖeŋu me, de dzesi nya si Yehowa gblɔ na Yesu tɔgbui Abraham, be: “Anyigba dzi dukɔwo [ameha gã la] katã ayra wo ɖokuiwo to wò dzidzime la [ha sue la] dzi.” (1 Mose 22:18, NW) Ɛ̃, dukɔwo katã ate ŋu akpɔ yayra to Abraham ƒe “dzidzime” la dzi.\nAme kae nye “dzidzime” ma? Yesu Kristo kple ame siwo wodzi yeyee, ame siwo Mawu xɔ abe viwo ene lae nye dzidzime ma. Apostolo Paulo ɖe nu me be: “Ne Kristo tɔe mienye la, ekema Abraham ƒe dzidzimee mienye vavã.” (Galatiatɔwo 3:16, 29) Ke yayra kawoe dukɔwo katã me tɔwo akpɔ to “dzidzime” sia dzi? Mɔnukpɔkpɔ si nye be Mawu nagakpɔ ŋudzedze ɖe wo ŋu eye woanɔ agbe tegbee le paradiso me le anyigba dzi la asu wo si. Hakpala David gblɔ nya ɖi be: “Ame dzɔdzɔewo anyi anyigba la dome, eye woanɔ edzi tegbee.”—Psalmo 37:29; Yesaya 45:18; Nyaɖeɖefia 21:1-5.\nNyateƒee, ame ʋɛ aɖewo koe anye dziɖulawo le dziƒo, ke hã, dziƒodziɖuɖu sia ƒe viɖewo—agbenɔnɔ tegbee le anyigba dzi kple yayra siwo katã akpe ɖe eŋu—ayi na ame geɖewo. Neva eme be mia kple wò ƒomea mianɔ ame siwo akpɔ yayra mavɔ siwo Mawu Fiaɖuƒea ahe vɛ la dome.\nWoatsɔ agbe mavɔ nɔnɔ le anyigba dzi ayra ame miliɔn geɖewo. Ànɔ wo domea?\nƉoe Ɖe Amewo Ɖoe Ɖe Amewo Ame Ʋɛ Aɖewo Aɖu Dzi Hena Ame Geɖewo Ƒe Viɖe\nw09 4/1 axa 11-12


Yeremia 30 - Holy Bible [Ewe Bible 1913] - (Yer 30)\nYehowa ƒe gbe, si va na Yeremya, enye si;\nAle Yehowa, Israel ƒe Mawu la, gblɔ esi: Ŋlɔ nya, siwo katã megblɔ na wò la, ɖe agbalẽ me.\nYehowa be: Elabena kpɔ ɖa, ŋkeke li gbɔna, eye maɖo nye dukɔ Israel kple Yuda te, mana woagbɔ va anyigba, si metsɔ na wo fofowo la dzi, eye woaxɔe wòanye wo tɔ, Yehowa ye gblɔe.\nNya, siwo Yehowa gblɔ ɖe Israel kple Yuda ŋu la, wonye si:\nAle Yehowa gblɔ esi: Míese ŋɔdziɣli, vɔvɔ̃ ɖeɖe sɔŋ, eye ŋutifafaa ɖeke meli o.\nMibia se, eye miɖo ŋku anyi be, ɖe ŋutsu dzia vi loo? Nukaŋuti mele ŋutsu sia ŋutsu kpɔm wotsɔ asi ɖo ali abe nyɔnu léku ene, eye woƒe ŋku me wo katã fu tititi?\nAlele, ŋkeke ma enye ŋkeke gã, eye eteƒe mekɔ o; xaxaɣi li na Yakob, ke woaɖee le eme.\nYehowa Zebaot be: Ava me le ŋkeke ma dzi be, maŋe eƒe kɔkuti ɖa le wò kɔ, eye matso wò kawo, eye màgasubɔ ame tutɔwo azɔ o;\nke boŋ woasubɔ Yehowa, woƒe Mawu la, kple woƒe fia Dawid, amesi ɖo ge mala na wo.\nYehowa be: Eyata nye ɖɔla Yakob, megavɔ̃ o, Israel, dzi megaɖe le ƒowò o; elabena maɖe wò tso didiƒe kple wò ƒome tso anyigba, si dzi woɖe aboyoe yi la dzi; Yakob agatrɔ agbɔ, eye wòagbɔ ɖe eme bɔkɔɔ, amea ɖeke mado voɖi nɛ o.\nYehowa be: Meli kpli wò, ne maɖe wò; matsrɔ̃ dukɔ, siwo katã dome mekaka wò ɖo la, ke nyematsrɔ̃ wò ya o; nyemagblẽ wò ɖi tomahemahee o, ke boŋ mahe to na wò ɖe ɖoɖo nu.\nAle Yehowa gblɔ esi: Woƒo wò vevie ŋutɔ, eye abi vɔ̃e le ŋuwò.\nWò nya meɖi amea ɖeke o, hayahaya mele wò abiawo ŋu o, eye atikea ɖeke meli na wò o.\nWò ahiãviwo katã ŋlɔ wò be, eye womebia ta wò se o; elabena metsɔ tohehe, si teƒe mekɔ o la, ƒo wòe abe futɔ ƒe ameƒoƒo ene le wò vodada gbogboawo kple wò nuvɔ̃ geɖeawo ta.\nNukaŋuti nèle ɣli dom le wò ƒoƒo ta be, wò vevesese teƒe mekɔ o? Le wò vodada gbogboawo kple wò nuvɔ̃ geɖeawo tae mewɔ nusia wò ɖo.\nEyata woaɖu amesiwo katã ɖu wò, eye wò ketɔwo katã ayi aboyo me; woaha amesiwo ha wò, eye woada adzo amesiwo katã da adzo wò.\nYehowa be: Mahaya wò, eye mayɔ dɔ wò ahiãwo; elabena wole yɔwòm be „amenyãdegbea“, Zion, „si ta womebiana sena o.“\nAle Yehowa gblɔ esi: Kpɔ ɖa, maɖo Yakob ƒe agbadɔ te, eye makpɔ nublanui na eƒe nɔƒewo, woagatso du la ɖe eƒe togbɛ dzi, eye fiasã anɔ eteƒe xoxoa.\nKafukafuha kple dzidzɔkpɔlawo ƒe gbe aɖi le wo dome; mana woadzi ɖe dzi, eye womazu ʋee o, made bubu wo ŋu, eye womaɖi gbɔ o.\nViawo anɔ abe tsã ene, eƒe amehawo ali ke le ŋkunye me, eye mahe to na amesiwo katã te wo ɖe anyi la.\nWoƒe amegã ado tso wo dome, eye wo dziɖula ado tso wo titina; mana woate va agogom, elabena amekae ado dzi, be yeate ɖe ŋunye ma? Yehowa ye gblɔe.\nMianya dukɔ nam, eye ma nye Mawu na mi.\nKpɔ ɖa, Yehowa ƒe ahom le tutum le dɔmedzoe me, eye ya ʋuduʋudu le ƒoƒom ɖe ame vɔ̃ɖiwo ƒe ta dzi.\nYehowa ƒe dɔmedzoe nu mafa o, vaseɖe esime woawo eƒe dzimesusuwo dzi ade goe hafi; miava dze sii le ŋkeke mlɔeawo me xoxo.


Ale si Nàwɔ Atsɔ Ake | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hindi Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Yoruba Zulu\nZi geɖe ne wò kple srɔ̃wo mieʋli nya la, miehea nya xoxo gbogbo siwo gbɔ wòle be miakpɔ va yi la ɖe go. Nu kae nye kuxia? Ate ŋu anye be mia dometɔ ɖeka alo mi ame evea siaa mienya ale si miatsɔ ake o.\nMiate ŋu asrɔ̃ ale si miatsɔ ake. Gake gbã la, mina míakpɔ nu si tae wòsesẽna na srɔ̃tɔwo be woatsɔ ake wo nɔewo la ɖa.\nŊusẽ. Srɔ̃tɔ aɖewo gbea asiɖeɖe le nya ŋu be yewoatsɔ akpɔ ŋusẽ ɖe yewo srɔ̃wo dzi. Eye ne masɔmasɔ aɖe ɖo wo dome la, wohea nya xoxo mawo ɖe go be yewoƒe alɔ nade dzi le nyaʋiʋlia me.\nNyaléle ɖe dɔ me. Ate ŋu axɔ ɣeyiɣi geɖe hafi ame naŋlɔ nu si wowɔ ɖe eŋu la be. Ame aɖe ate ŋu agblɔ na srɔ̃a be, ‘metsɔe ke wò’ gake nya ma gale dɔ me nɛ kokoko. Ðewohĩ anɔ mɔnukpɔkpɔ dim be yeawɔ wɔɖenui.\nMɔkpɔkpɔ si meva eme o. Ame aɖewo ɖea srɔ̃ henɔa mɔ kpɔm na vivisese sɔŋ, abe ale si wòdzena le ŋutinya kpakpawo me ene. Eya ta ne masɔmasɔwo ɖo wo dome la, womelɔ̃na trɔa susu o, eye wonɔa wo ɖokuiwo biam be aleke ame si yewobu be esɔ na yewo pɛpɛpɛ ƒe susuwo to vovo na yewo tɔ alea. Ne ame meda sɔ le nu siwo wòkpɔ mɔ na me o la, ate ŋu awɔe be wòanɔ vodada dim le srɔ̃a ŋu ahagbe tsɔtsɔke.\nNugɔmemasemase na ame nɔewo. Srɔ̃tɔ geɖewo gbea tsɔtsɔke elabe wosea tsɔtsɔke gɔme bubui. Le kpɔɖeŋu me, ame aɖe ate ŋu abui be:\nNe metsɔe ke la, efia be mebu vodada la nu tsɛ.\nNe metsɔe ke la, ke efia be maŋlɔe be keŋkeŋ.\nNe metsɔe ke la, ɖeko wòagawɔ ŋlɔmi bubu ɖe ŋunye.\nLe nyateƒe me la, tsɔtsɔke mefia nu mawo dometɔ aɖeke o. Ke hã ate ŋu asesẽ be woatsɔ ake, vevietɔ le srɔ̃ŋutsu kple srɔ̃a gome.\nSe nu si tsɔtsɔke fia la gɔme. Nu si nya “tsɔtsɔke” fiana le Biblia me ɣeaɖewoɣie nye be “woaɖe asi le nya ŋu.” Eya ta tsɔtsɔke mebiana ɣesiaɣi be nàŋlɔ nu si wowɔ ɖe ŋuwò la be alo be nàbui nu tsɛ o. Ɣeaɖewoɣi la, nu si ko wòfiae nye be nàɖe asi le nyaa ŋu le wò ŋutɔ kple srɔ̃wòa siaa ƒe nyonyo ta.\nBu afɔku siwo ate ŋu ado tso eme ne ègbe be yematsɔ ake o la ŋu. Numekula aɖewo gblɔ be dzikuléle ɖe dɔ me ate ŋu agblẽ nu le ŋuwò vevie le ŋutilã me kple seselelãme gome siaa. Nu siawo dometɔ aɖewo ate ŋu anye blanuiléledɔ kple ʋusɔgbɔdɔ, kpakple ale si wòagblẽ miaƒe srɔ̃ɖeɖea me. Esia tae Biblia gblɔe wòsɔ be: “Mizu ame siwo nyoa dɔme na wo nɔewo, miaƒe dɔme netrɔ ɖe mia nɔewo ŋu vevie, eye mitsɔ nɔ mia nɔewo kem faa.”—Efesotɔwo 4:32.\nBu viɖe siwo dona tso tsɔtsɔke me la ŋu. Ne ètsɔ kea srɔ̃wo la, ana be nàka ɖe edzi be menye susu vɔ̃ aɖeke tae wòwɔ nua ɖo o, eye malé eƒe vodadawo ɖi o. Esia ana be mianɔ mia nɔewo ƒe nyawo lém ɖi o, eye esia awɔe be wò kple srɔ̃wò miagalɔ̃ mia nɔewo ɖe edzi wu.—Biblia ƒe gɔmeɖose: Kolosetɔwo 3:13.\nDa sɔ. Ele bɔbɔe be nàtsɔe ake srɔ̃wò ne elɔ̃ ɖe edzi be mede blibo o. Agbalẽ aɖe gblɔ be ne wò susu katã le srɔ̃wòa ƒe gbɔdzɔgbɔdzɔwo ŋu la, ele bɔbɔe ŋutɔ be nàŋlɔ nɔnɔme nyui siwo katã le esi la be. Agbalẽa bia be: “Nu kawo ŋue nàdi be yeƒe susu nanɔ fifia?” (Fighting for Your Marriage) Ðo ŋku edzi be, ame aɖeke mede blibo o, eye wò ŋutɔ hã mede blibo o.—Biblia ƒe gɔmeɖose: Yakobo 3:2.\nSe nu gɔme. Ne srɔ̃wò gagblɔ nya aɖe alo wɔ nane wòve wò la, bia ɖokuiwò be: ‘Ðe wònye nya gã nenema gbegbea? Ðe wòhiã be mate tɔ ɖe edzi be wòaɖe kuku nama, alo ɖe mate ŋu aŋe aɖaba ƒu nya ma dzi ko nya nakpã?’—Biblia ƒe gɔmeɖose: 1 Petro 4:8.\nNe ehiã la, miɖo dze tso nyaa ŋu. Gblɔ nu si ve wò le nyaa ŋu kple nu si ta wòve wò ɖo la nɛ tufafatɔe. Mègabu vɔ̃ ɖe srɔ̃wòa ŋu o, eye mègate tɔ ɖe wò nyawo dzi hã o, elabena ɖeko ema ana srɔ̃wòa nanɔ eɖokui nu ɖem. Ke boŋ gblɔ ale si eƒe nuwɔnaa te ɖe dziwòe la boŋ nɛ.\n“Miyi edzi miado dzi anɔ anyi kple mia nɔewo, eye miatsɔ anɔ mia nɔewo kem faa ne nya aɖe le ame aɖe si ɖe nɔvia ŋu.”—Kolosetɔwo 3:13.\n“Lɔlɔ̃ tsyɔa nu vɔ̃ geɖe dzi.”—1 Petro 4:8.\nNE EHIÃ BE NÀÐE KUKU\nNe èwɔ nane wòve srɔ̃wò la, ɖe kuku nɛ tso dzi me. Ne srɔ̃wòa be èdze agɔ le ye dzi, evɔ wò ya mèkpɔe nenema o hã la, àte ŋu abia be wòatsɔ nu si yewɔ wòvee la ake ye. Ne èdze agbagba vevie be yemagawɔ nu mawo ake o la, àna wòaka ɖe edzi be wò kukuɖeɖea tso dzi me.\nƑomedodowo Ŋutifafa Kple Dzidzɔkpɔkpɔ Dzeɖoɖo Srɔ̃ɖeɖe Kple Ƒomegbenɔnɔ\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! September 2013 | Nyateƒe Si Ku Ðe Halloween Ŋu


Ale Si Nàwɔ Dzidzɔ Nanɔ Wò Ƒomea Me\nGBE BUBU Abbey Abui Acholi Adza Afrikaans Akha Altai Alur Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Tokunɔgbe Boulou Bété Cambodian Cebuano Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) China Kantongbe (Bɔbɔetɔ) China Kantongbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Tokunɔgbe Cuba Tokunɔgbe Damara Dangme Danish Dayak Ngaju Douala Drehu Dusun Dutch Efik Estonian Eŋlisi Eʋegbe Fante Fijian Finland Tokunɔgbe Finnish Fon Franse Futuna (East) Ga German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisii Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Lari Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysia Tokunɔgbe Maltese Mam Mambwe-Lungu Mapudungun Marathi Mauritian Creole Mazahua Mbunda Mende Meru Mexico Tokunɔgbe Mizo Mongolian Moore Myanmar Myanmar Tokunɔgbe Navajo Ndau Ndebele Ndebele (Zimbabwe) Ndonga Nengone Nepal Tokunɔgbe Nepali Ngabere Ngangela Nias Nigerian Pidgin Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (West Africa) Pidzin (Kamerun) Polish Ponapean Portugal Tokunɔgbe Portuguese Portuguese (Portugal) Punjabi (Shahmukhi) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romania Tokunɔgbe Romanian Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tatar Tetun Dili Thai Thailand Tokunɔgbe Tigrinya Tiv Tojolabal Tok Pisin Tongan Tshiluba Tshwa Tsonga Turkish Tuvaluan Twi Ukrainian Umbundu Urdu Urhobo Uruund Uzbek Vezo Vietnamese Wallisian Waray-Waray Welsh Wichi Wolaita Yacouba Zande Zulu\n1, 2. Nu kae Yehowa di na ƒomewo?\nYEHOWA MAWUE ɖo srɔ̃ɖeɖe gbãtɔ anyi. Biblia gblɔ na mí be ewɔ nyɔnu gbãtɔ eye “wòkplɔe va ame la gbɔe.” Dzi dzɔ Adam ale gbegbe be wògblɔ be: “Azɔ ko! Esiae nye ƒu tso nye ƒu me, kple lã tso nye lã me.” (1 Mose 2:22, 23) Esia na míekpɔe be Yehowa di be srɔ̃tɔwo nakpɔ dzidzɔ.\n2 Nublanuitɔe la, ame geɖewo mekpɔa dzidzɔ le woƒe srɔ̃ɖeɖe me o. Ke hã mɔfiame vevi aɖewo le Biblia me siwo akpe ɖe ƒomea me tɔwo katã ŋu woana woƒe ƒomea nakpɔ dzidzedze eye dzidzɔ nanɔ eme.—Luka 11:28.\nNU SIWO MAWU DI TSO SRƆ̃ŊUTSU SI\n3, 4. (a) Aleke wòle be srɔ̃ŋutsu nawɔ nu ɖe srɔ̃a ŋui? (b) Nu ka tae wòle vevie be srɔ̃ŋutsu kple srɔ̃a natsɔe anɔ wo nɔewo kem?\n3 Biblia gblɔ be ele be srɔ̃ŋutsu nyui nalɔ̃ srɔ̃a eye wòade bubu eŋu. Taflatsɛ xlẽ Efesotɔwo 5:25-29. Srɔ̃ŋutsu awɔ nu ɖe srɔ̃a ŋu lɔlɔ̃tɔe ɣesiaɣi. Akpɔ eta, akpɔ edzi eye mawɔ naneke si agblẽ nu le eŋu o.\n4 Gake aleke wòle be srɔ̃ŋutsu nawɔ nu ne srɔ̃a da vo? Biblia gblɔ na srɔ̃ŋutsuwo be: “Miyi edzi mianɔ mia srɔ̃wo lɔ̃m, eye miganɔ dɔmedzoe dom ɖe wo ŋu helĩhelĩ o.” (Kolosetɔwo 3:19) Srɔ̃ŋutsuwo, miɖo ŋku edzi be miawo hã miedaa vo. Eye ne miedi be Mawu natsɔe ake mi la, ke ele be miatsɔ mia srɔ̃wo ƒe vodadawo anɔ wo kem. (Mateo 6:12, 14, 15) Ne srɔ̃ŋutsu kple srɔ̃a siaa lɔ̃na faa tsɔ kea wo nɔewo la, ana be dzidzɔ nanɔ woƒe srɔ̃ɖeɖea me.\n5. Nu ka tae wòle be srɔ̃ŋutsu nade bubu srɔ̃a ŋu?\n5 Yehowa di tso srɔ̃ŋutsu si be wòade bubu srɔ̃a ŋu. Ele be srɔ̃ŋutsu nabu srɔ̃a ƒe hiahiãwo ŋu nyuie. Esia le vevie ŋutɔ. Ne srɔ̃ŋutsu mewɔ nu ɖe srɔ̃a ŋu nyuie o la, Yehowa mase eƒe gbedodoɖawo o. (1 Petro 3:7) Nu si nana ame xɔa asi le Yehowa ŋkumee nye ale si amea lɔ̃e. Yehowa melɔ̃a ŋutsuwo wu nyɔnuwo o.\n6. Nu kae wòfia be srɔ̃ŋutsu kple srɔ̃a nanye “ŋutilã ɖeka”?\n6 Yesu gblɔ be srɔ̃ŋutsu kple srɔ̃a meganye “ame eve azɔ o, ke boŋ ŋutilã ɖeka.” (Mateo 19:6) Wowɔa nuteƒe na wo nɔewo eye womagblẽ wo nɔewo ɖi gbeɖe o. (Lododowo 5:15-21; Hebritɔwo 13:4) Ele be srɔ̃ŋutsu kple srɔ̃a nakpɔ wo nɔewo ƒe nuhiahiãwo gbɔ le gbɔdɔnyawo gome ɖokuitɔmadimaditɔe. (1 Korintotɔwo 7:3-5) Ele be srɔ̃ŋutsua naɖo ŋku edzi be “ame aɖeke melé fu eya ŋutɔ ƒe ŋutilã kpɔ o, ke boŋ enyinɛ, eye wòléa be nɛ nyuie.” Eya ta ele be wòalɔ̃ srɔ̃a ahade asixɔxɔ eŋu. Nu si koŋ srɔ̃nyɔnu dina wue nye be ye srɔ̃ nafa tu na ye ahalɔ̃ ye.—Efesotɔwo 5:29.\nNU SIWO MAWU DI TSO SRƆ̃NYƆNU SI\n7. Nu ka tae wòhiã be ƒome ƒe ta nanɔ ƒome si?\n7 Ehiã be ƒome ƒe ta nanɔ ƒome ɖe sia ɖe si, ale be wòafia mɔ ƒomea me tɔwo ne nuwo nayi edzi nyuie le ƒomea me. Biblia gblɔ le 1 Korintotɔwo 11:3 be: “Ŋutsu sia ŋutsu ƒe tae nye Kristo; nyɔnu hã ƒe tae nye ŋutsu; eye Kristo hã ƒe tae nye Mawu.”\n8. Aleke srɔ̃nyɔnu ade bubu deto srɔ̃a ŋu?\n8 Srɔ̃ŋutsu ɖe sia ɖe daa vo. Gake ne srɔ̃nyɔnu wɔ ɖeka kple srɔ̃a ƒe nyametsotsowo eye wòlɔ̃ faa kpe asi ɖe eŋu la, eɖea vi na ƒome bliboa. (1 Petro 3:1-6) Biblia gblɔ be: “Srɔ̃ŋutsu ɖe sia ɖe nalɔ̃ srɔ̃a abe ale si wòlɔ̃a eɖokui ene.” (Efesotɔwo 5:33) Ne srɔ̃ŋutsua mele nyɔnua ƒe subɔsubɔha me o ya ɖe? Egahiã kokoko be srɔ̃nyɔnua nade bubu deto eŋu. Biblia gblɔ be: “Mi srɔ̃nyɔnuwo hã, mibɔbɔ mia ɖokui na mia srɔ̃wo, ale be ne srɔ̃ŋutsu aɖewo meɖoa to nya la o la, wo srɔ̃wo ƒe agbenɔnɔ nya aɖeke magblɔmagblɔe naɖe wo, esi woawo ŋutɔ kpɔ miaƒe agbenɔnɔ dzadzɛ kple bubu deto la ta.” (1 Petro 3:1, 2) Ne srɔ̃nyɔnu ɖoa kpɔɖeŋu nyui la, ana srɔ̃a nase nu gɔme nɛ ahade bubu eƒe dzixɔsewo ŋu.\n9. (a) Aleke srɔ̃nyɔnu awɔ nui ne meda asi ɖe srɔ̃a ƒe susuwo dzi o? (b) Aɖaŋu kae Biblia ɖo na srɔ̃nyɔnuwo le Tito 2:4, 5?\n9 Aleke srɔ̃nyɔnu awɔ nui ne meda asi ɖe srɔ̃a ƒe susuwo dzi o? Ele be wòagblɔ eƒe susuwo bubutɔe. Le kpɔɖeŋu me, Sara gblɔ nya aɖe si medzɔ dzi na Abraham o, gake Yehowa gblɔ na Abraham be: “Ðo toe.” (1 Mose 21:9-12) Ƒãa hafi srɔ̃ŋutsu Kristotɔ aɖe atso nya me wòatsi tsitre ɖe Biblia ƒe mɔfiamewo ŋu, eya ta ele be srɔ̃nyɔnu nakpe asi ɖe srɔ̃a ŋu. (Dɔwɔwɔwo 5:29; Efesotɔwo 5:24) Srɔ̃nyɔnu nyui léa be na eƒe ƒomea. (Xlẽ Tito 2:4, 5.) Ne srɔ̃a kple viawo kpɔ ale si wòkua kutri ɖe wo tae la, woalɔ̃e ahade bubu eŋu geɖe wu.—Lododowo 31:10, 28.\nAleke Sara ɖo kpɔɖeŋu nyui ɖi na srɔ̃nyɔnuwo?\n10. Nya kae Biblia gblɔ tso kaklã kple srɔ̃gbegbe ŋu?\n10 Ɣeaɖewoɣi la, srɔ̃tɔwo tsia klokloklo tsoa nya me be yewoaklã alo agbe yewo nɔewo. Gake Biblia gblɔ be, “srɔ̃nyɔnu nagaklã ɖa tso srɔ̃a gbɔ o” eye “srɔ̃ŋutsu hã nagagblẽ srɔ̃a ɖi o.” (1 Korintotɔwo 7:10, 11) Kuxi sesẽ aɖewo ate ŋu ado mo ɖa siwo ana srɔ̃tɔwo natiae be yewoaklã, gake ŋkubiãnyae nya sia nye. Ke srɔ̃gbegbe ya ɖe? Biblia gblɔ be susu ɖeka si ko ta ŋutsu alo nyɔnu ate ŋu agbe srɔ̃a ɖoe nye ne srɔ̃a wɔ ahasi.—Mateo 19:9.\nNU SIWO MAWU DI TSO DZILAWO SI\nYesu ɖo kpɔɖeŋu nyui ɖi na ƒomea me tɔ ɖe sia ɖe\n11. Nu kae ɖeviwo hiã wu nu bubu ɖe sia ɖe?\n11 Dzilawo, mikpɔ ɣeyiɣi geɖe ale si wòanya wɔe ɖe mia viwo ŋu. Mia viwo hiã mi, eye nu vevitɔ si wohiã tso mia gbɔe nye be miafia nu wo tso Yehowa ŋu.—5 Mose 6:4-9.\n12. Nu kawoe dzilawo awɔ akpɔ wo viwo ta?\n12 Satana ƒe xexea le vɔ̃ɖivɔ̃ɖim ɖe edzi, eye ame aɖewo adi be yewoagblẽ nu le mía viwo ŋu, woadi gɔ̃ hã be yewoadɔ wo gbɔ. Esesẽna na dzila aɖewo be woaɖo dze tso gbɔdɔnyawo ŋu kple wo viwo. Gake ehiã be dzilawo naxlɔ̃ nu wo viwo tso ame siawo tɔgbi ŋu ahafia ale si woaƒo asa na woe la hã wo. Dzilawo, ehiã be miakpɔ mia viwo ta. *—1 Petro 5:8.\n13. Aleke wòle be dzilawo nafia nu wo viwo?\n13 Dzilawo ƒe ŋkumee wòkpɔ be woafia agbenɔnɔ nyui wo viwo. Aleke miawɔ afia nu mia viwo? Ehiã be miahe mia viwo, gake miaƒe amehehe naganye ŋutasesẽ alo ŋlɔmiwɔwɔ le wo ŋu gbeɖe o. (Yeremiya 30:11) Eya ta migahe to na mia viwo gbeɖe ne miedo dziku o. Mimadi be miaƒe nyawo nanɔ abe “yitɔame” si wɔa nu vevi ame ene la gbeɖe o. (Lododowo 12:18) Mifia mia viwo woase nu si tae wòle be woanye toɖolawo la gɔme.—Efesotɔwo 6:4; Hebritɔwo 12:9-11; kpɔ Dzesidenya 30.\nNU SIWO MAWU DI TSO ÐEVIWO SI\n14, 15. Nu ka tae wòle be ɖeviwo naɖo to wo dzilawo?\n14 Yesu ɖoa to Fofoa ɣesiaɣi, nenye be mele bɔbɔe nɛ o gɔ̃ hã. (Luka 22:42; Yohanes 8:28, 29) Yehowa di tso ɖeviwo hã si be woaɖo to wo dzilawo.—Efesotɔwo 6:1-3.\n15 Ðeviwo, ne ewɔ na mi be esesẽ na mi be miaɖo to mia dzilawo gɔ̃ hã, miɖo ŋku edzi be ne mieɖo to mia dzilawo la, Yehowa kple mia dzilawo siaa kpɔa dzidzɔ ɖe mia ŋu. *—Lododowo 1:8; 6:20; 23:22-25.\nNu kae akpe ɖe sɔhɛwo ŋu be woawɔ nuteƒe na Mawu ne woble wo nu be woawɔ nu gbegblẽ?\n16. (a) Aleke Satana tea sɔhɛwo kpɔ be woawɔ nu gbegblẽ? (b) Nu ka tae wòle vevie be miadze xɔlɔ̃ ame siwo lɔ̃ Yehowa?\n16 Abosam ate ŋu azã mia xɔlɔ̃wo kple sɔhɛ bubuwo atsɔ ate mi kpɔ be miawɔ nu gbegblẽ. Enyae be asesẽ na mi ŋutɔ be mianɔ te ɖe nyaƒoɖeamenu sia nu. Le kpɔɖeŋu me, Yakob vinyɔnu Dina dze xɔlɔ̃ ame siwo melɔ̃ Yehowa o. Esia he kuxi gã aɖe va eya ŋutɔ kple woƒe ƒomea dzi. (1 Mose 34:1, 2) Ne mia xɔlɔ̃wo melɔ̃ Yehowa o la, woadi be yewoable mia nu miawɔ nu siwo Yehowa lé fui, eye esia ate ŋu ado vevesese geɖe na miawo ŋutɔwo, miaƒe ƒometɔwo kple Mawu siaa. (Lododowo 17:21, 25) Esia tae wòle vevie be miadze xɔlɔ̃ ame siwo lɔ̃ Yehowa.—1 Korintotɔwo 15:33.\n17. Agba kae le ƒomea me tɔ ɖe sia ɖe dzi?\n17 Ne ƒomea me tɔwo wɔna ɖe Mawu ƒe mɔfiamewo dzi la, woƒoa asa na kuxi geɖewo. Eya ta ne srɔ̃ŋutsue nènye la, lɔ̃ srɔ̃wòa eye nàwɔ nu ɖe eŋu lɔlɔ̃tɔe. Ne srɔ̃nyɔnue nènye la, de bubu srɔ̃wòa ŋu eye nàbɔbɔ ɖokuiwò nɛ eye nàsrɔ̃ srɔ̃nyɔnu si ŋuti woƒo nu tsoe le Lododowo 31:10-31 la ƒe nuwɔnawo. Ne dzilae nènye la, fia nu viwòwo be woalɔ̃ Mawu. (Lododowo 22:6) Ne vifofoe nènye la, fia mɔ wò ƒomea nyuie. (1 Timoteo 3:4, 5; 5:8) Eye ɖeviwo, miɖo to mia dzilawo. (Kolosetɔwo 3:20) Miɖo ŋku edzi be ƒomea me tɔ ɖe sia ɖe ate ŋu ada vo, eya ta mibɔbɔ mia ɖokuiwo eye mibia tsɔtsɔke tso mia nɔewo gbɔ. Ɛ̃, Yehowa ƒe mɔfiamewo le Biblia me na ƒomea me tɔ ɖe sia ɖe.\n^ mm. 12 Miate ŋu akpɔ nyatakaka geɖe ku ɖe ale si miawɔ akpɔ mia viwo ta ŋu le agbalẽ si nye Srɔ̃ Nu tso Nufiala Gã la Gbɔ ƒe ta 32 lia me. Yehowa Ðasefowoe tae.\n^ mm. 15 Ne dzilawo bia tso wo viwo si be woawɔ nane si tsi tsitre ɖe Mawu ƒe sewo ŋu la, mehiã be wo viawo naɖo to wo o.—Dɔwɔwɔwo 5:29.\nNYATEƑENYA 1: YEHOWAE ÐO ƑOMEA ANYI\n“Le esia ta medzea klo na Fofo la, ame si gbɔ ƒome sia ƒome, si le dziƒo kple anyigba dzi la kpɔ eƒe ŋkɔ tsoe.”—Efesotɔwo 3:14, 15\nAleke miawɔ dzidzɔ nanɔ miaƒe ƒomea me?\n1 Mose 1:26-28\nYehowae ɖo ƒome gbãtɔ anyi.\nEfesotɔwo 5:1, 2\nNu vevi si nana be dzidzɔ nɔa ƒome mee nye Yehowa kple Yesu sɔsrɔ̃.\nNYATEƑENYA 2: ALE SI NÀWƆ ANYE SRƆ̃ŊUTSU ALO SRƆ̃NYƆNU NYUI\n“Srɔ̃ŋutsu ɖe sia ɖe nalɔ̃ srɔ̃a . . . srɔ̃nyɔnu hã nade bubu deto srɔ̃a ŋu.”—Efesotɔwo 5:33\nAleke wòle be srɔ̃ŋutsu kple srɔ̃a nawɔ nu ɖe wo nɔewo ŋui?\nSrɔ̃ŋutsue akpɔ ƒomea dzi. Ele be wòalɔ̃ srɔ̃a, eye ele be srɔ̃nyɔnua nakpe asi ɖe srɔ̃a ƒe nyametsotsowo ŋu.\nKolosetɔwo 3:19; 1 Petro 3:4\nEle be woanyo dɔme na wo nɔewo ahabu wo nɔewo ŋu.\nEle be srɔ̃ŋutsu kple srɔ̃a nade bubu kple asixɔxɔ wo nɔewo ŋu.\nEle be srɔ̃ŋutsu nakpɔ ƒomea ƒe nuhiahiãwo gbɔ. Ele be srɔ̃nyɔnu nalé be na eƒemetɔwo.\nNYATEƑENYA 3: ALE SI NÀWƆ ANYE DZILA NYUI\n“Miganɔ dziku dom na mia viwo o, ke boŋ miyi edzi mianɔ wo hem le Yehowa ƒe amehehe kple nuxɔxlɔ̃ me.”—Efesotɔwo 6:4\nAgba kae le dzilawo dzi?\n5 Mose 6:4-9; Lododowo 22:6\nEle be miadi ɣeyiɣi afia nu mia viwo tso Yehowa ŋu. Midze nufiafia wo gɔme tso ɖevime eye mikpe ɖe wo ŋu dzigbɔɖitɔe woazu Yehowa xɔlɔ̃wo.\nMifia mia viwo ale si woawɔ aƒo asa na ame siwo blea ɖeviwo dɔa wo gbɔ kpakple afɔku bubuwo.\nYeremiya 30:11; Hebritɔwo 12:9-11\nEhiã be miahe to na mia viwo, gake migawɔe le dziku me alo asẽ ŋuta le wo ŋu gbeɖe o.\nNYATEƑENYA 4: NU SI MAWU DI TSO ÐEVIWO SI\n“Mi ɖeviwo, miɖo to mia dzilawo.”—Efesotɔwo 6:1\nÐeviwo, nu ka tae wòle be miaɖo to mia dzilawo?\nLododowo 23:22-25; Kolosetɔwo 3:20\nNe mieɖoa to mia dzilawo la, dzi adzɔ Yehowa kple mia dzilawo siaa.\nMidze xɔlɔ̃ ame siwo lɔ̃ Yehowa. Ekema anɔ bɔbɔe na mi be miawɔ nu si le eteƒe.\nAle Si Nàna Dzidzɔ Nanɔ Wò Ƒomea Me (Akpa 1)\nAle Si Nàna Dzidzɔ Nanɔ Wò Ƒomea Me (Akpa 2)\nAleke miawɔ be miaƒe ƒometadedeagua navivi wu


Mari—Blema Dzogbe Dugã Kpɔŋusẽ La\nGbetakpɔxɔ—Tata Si Míesrɔ̃na | May 15, 2005\nGBE BUBU Albanian Arabic Bengali Bicol Bislama Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Gujarati Hiligaynon Hindi Hungarian Igbo Iloko Indonesian Italian Japanese Kannada Kinyarwanda Korean Latvian Lithuanian Macedonian Malagasy Malayalam Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese Zulu\nMari—Blema Dzogbe Dugã Kpɔŋusẽ La\n“DZIDZƆ sɔŋ koe yɔ menye esi megbɔ va ɖo nye xɔdɔme me le zã ma me esi mía kple nye dɔwɔhatiwo míeyi ɖado dzidzɔ ɖe mía ɖokuiwo ŋu le nusiwo ŋu míeke ɖo megbe.” Alea Franse blematomenukula André Parrot gblɔ enye si. Le ƒe 1934 ƒe January me, le Tell Hariri la, Parrot kple eŋumewo ke ɖe ame kpakpɛ aɖe ŋu le tomenukuku me le afisi te ɖe Abu Kemal du sue si le Frat-tɔsisi ƒe goawo dzi ŋu le Siria, si dzi woŋlɔ ɖo be: “Lamgi-Mari, Mari-fia, amesi nye trɔ̃ si woyɔna be Enlil la ƒe nunɔlagã.” Dzi dzɔ wo ale gbegbe le nusiwo ŋu woke ɖo la ta.\nWoke ɖe Mari-dugã la ŋu mlɔeba! Viɖe kae wòanye na Biblia-srɔ̃viwo?\nNukatae Míatsɔ Ðe Le Eme?\nTogbɔ be wonya nu le Mari-dua ƒe anyinɔnɔ ŋu to nuŋlɔɖiwo me hã la, womenya enɔƒe tututu o ɣeyiɣi didi aɖe. Sumertɔwo ƒe agbalẽŋlɔlawo gblɔ be Mari nye afisi fiaƒome aɖe ɖu dzi tsoe eye ɖewohĩ woɖu Mesopotamia katã dzi kpɔ. Wotso Mari-dua ɖe Frat-tɔsisia ƒe goawo dzi wòsɔ nyuie ɖe afisi asitsamɔwo do go le hetsiã Persia-ƒukɔme kple Asiria, Mesopotamia, Anatolia, kpakple Mediterranea Ƒuta mɔwo ɖekae. Wotsɔa nuwo abe ati, gakpo, kple kpe—siwo katã nye nusiwo vena vevie le Mesopotamia—va toa dua me. Adzɔ siwo woxɔna ɖe nuawo ta na Mari zu kesinɔdu ale gbegbe be wòkpɔ ŋusẽ ɖe nutoame dzi. Gake esi Sargon si tso Akkad va ɖu Siria dzi le aʋa me la, dua ƒe ŋusẽkpɔkpɔa nu yi.\nLe Sargon ƒe aʋadziɖuɖua megbe la, asrafo vovovowo ɖu fia le Mari-dua me anɔ ƒe 300. Woƒe dziɖuɖuwo gana dugã la gate dzidzedze kpɔkpɔ. Ke hã le fia mamlɛtɔ, Zimri-Lim, ƒe dziɖuɣi la, Mari ƒe ŋusẽ dzi va ɖe kpɔtɔ kura kloe. Zimri-Lim te kpɔ be yeado ŋusẽ yeƒe fiaɖuƒea to asrafowo ƒe aʋadziɖuɖuwo, nubablawo, kple srɔ̃ɖekadodowo me. Gake le ƒe 1760 D.M.Ŋ. me la, Fia Hammurabi si tso Babilon ɖu dugã la dzi le aʋa me eye wòtsrɔ̃e, esia he nusi Parrot yɔ be “ŋkuʋuʋu deŋgɔawo dometɔ ɖeka le blema xexeame” la va nuwuwui.\nEsime Hammurabi ƒe asrafoha tsrɔ̃ Mari la, womenya kura be nu bubu aɖeke ava do tso eme si anye kpekpeɖeŋu gã na tomenukulawo kple ŋutinyaŋlɔlawo egbea o. Esi wogbã gli si wotsɔ anyikpe siwo womeme le dzo me hafi ɖo o la ƒu anyi la, gli gbagbãwo tsyɔ xɔ aɖewo dzi le teƒe aɖewo meta 5, ale wona nuwo tsi anyi dedie eye naneke megblẽ nu le wo ŋu o ƒe geɖe. Tomenukulawo ke ɖe afisiwo gbedoxɔ kple fiasãwo ƒe glikpowo le ŋu, eye woke ɖe asinudɔwɔwɔwo kple nuŋlɔɖi akpe geɖe siwo na míenya nu tso blematɔwo ƒe ŋkuʋuʋu ŋu la hã ŋuti.\nNukatae míetsɔ ɖe le Mari ƒe dudowo me ɖo? Bu ɣeyiɣi siwo me blemafofo Abraham nɔ anyigba dzi ŋu kpɔ? Wodzi Abraham le ƒe 2018 D.M.Ŋ., si nye ƒe 352 le Tsiɖɔɖɔa megbe. Eyama nye dzidzime ewolia tso Noa dzi. Le Mawu ƒe sedede nu la, Abraham ʋu tso wo dedu, Ur me, yi Xaran. Le ƒe 1943 D.M.Ŋ. me esime Abraham xɔ ƒe 75 la, eʋu tso Xaran yi Kanaan-nyigba dzi. Italiatɔ tomenukula Paolo Matthiae gblɔ be: “Abraham ʋu tso Ur yi Yerusalem [le Kanaan] le Mari dugã la ƒe ɣeyiɣiawo me.” Eyata viɖe le keke ɖe Mari ŋu me elabena ate ŋu akpe ɖe mía ŋu míakpɔ amesiwo dome Mawu subɔla wɔnuteƒe Abraham nɔ le susume. *—Mose I, 11:10–12:4.\nNukawoe Wokpɔ le Dudoa Me?\nMawusubɔsubɔ xɔ aƒe ɖe Mari abe alesi wònɔ le Mesopotamia ƒe teƒe bubuwoe ene. Woxɔe se be enye amegbetɔ ƒe agbanɔamedzi be wòasubɔ mawuawo. Wobiaa gbe mawuawo ɣesiaɣi hafi wɔa nyametsotso veviwo. Tomenukulawo ke ɖe gbedoxɔ ade ƒe glikpowo ŋu. Wo dometɔ aɖewoe nye Dzatawo ƒe Gbedoxɔ (si ame aɖewo xɔ se be enye Dagan, alo Dagon si woyɔ le Biblia me ƒe gbedoxɔ) kple Ishtar, vidzidzimawunɔ ƒe gbedoxɔ, tsɔ kpe ɖe ɣemawu Shamash ƒe gbedoxɔ ŋu. Le gɔmedzedzea la, mawu-kpakpɛawo nɔ gbedoxɔawo me eye wosaa vɔ hedoa gbe ɖa na wo le afima. Wo subɔlawo daa woa ŋutɔwo ƒe nɔnɔme wɔwɔe siwo ɖo nukomo ɖe bentsiwo dzi wonɔa gbe dom ɖa le gbedoxɔa me kple susu be yewoƒe nɔnɔme wɔwɔeawo didia tadedeagua ɖe edzi. Parrot gblɔ be: “Le nyateƒe me la, ame kpakpɛa nye mawua subɔla teƒenɔla, abe alesi bosomikaɖi le na Katolikotɔ egbea ene, gake ame kpakpɛ tɔa de ŋgɔ wu.”\nNusi ŋu woke ɖo si wɔ dɔ ɖe ame dzi wu ɖesiaɖe le Tell Hariri ƒe dudowo mee nye fiasã gã aɖe ƒe glikpo si wotsɔ fia mamlɛtɔ si nɔ eme, si nye Fia Zimri-Lim ƒe ŋkɔ na. Franse tomenukula Louis-Hugues Vincent ɖɔ fiasã la be enye “blema Ɣedzeƒetɔwo ƒe atsyɔ̃ɖonu.” Eƒe lolome le hekta eve kple afã, eye xɔ 300 ye le eme tsɔ kpe ɖe xɔxɔnuwo ŋu. Le blema ɣeyiɣiawo gɔ̃ hã me la, wobu fiasã sia be enye xexeame ƒe nukunuwo dometɔ ɖeka. Georges Roux gblɔ tso eŋu le eƒe agbalẽ si nye Ancient Iraq me be: “Exɔ ŋkɔ ale gbegbe be Ugarit-fia si le Siria-ƒuta mehe ɖe megbe kura le nana be via nazɔ mɔ kilometa 600 ayi ɖakpɔ ‘Zimri-Lim ƒe aƒe’ la ɖa o.”\nEle na tsaɖilawo be woato fiasã sẽŋua ƒe agbo ɖeka si ƒe axawo dzi mɔ̃ kɔkɔwo le la nu hafi aɖo xɔxɔnu gã la. Mari ƒe fia mamlɛtɔ, Zimri-Lim nɔa fiazi dzi le kpo kɔkɔe aɖe dzi, ekpɔa asrafoha, asitsanyawo, kple woa kple dukɔ bubuwo dome kadodowo gbɔ; etsoa afia; eye wòxɔa amedzrowo kple amedɔdɔwo hã. Dzeƒewo nɔa anyi na amedzrowo eye fia la tua aglo na wo edziedzi kple wein kpakple nuɖuɖu nyuiwo. Nuɖuɖua ƒe ɖewoe nye nyilã memea, yiyia, alo ɖaɖaa, alẽlã, sẽlã, tɔmelã, alo koklolã—wotsɔa woa kple ayotadi kple amagbewo kpakple notsibabla vovovowo ɖoa woƒe akɔme. Numeɖenuwo nyea atikutsetse siwo wogbe yeye alo ƒuƒuawo alo esiwo wode suklii tsɔ kpe ɖe akpɔnɔ siwo wome le nugoe atsyãtɔ vovovowo me ŋu. Wonana biya alo wein amedzroawo be woatsɔ atsi woƒe tsikɔwuame nui.\nWolé fɔ ɖe fiasãa me ƒe dzadzɛnyenye hã ŋu ale gbegbe. Woke ɖe tsileƒe siwo me tsilegba siwo wotsɔ tsu mee kpakple afɔdzideƒe siwo dzi wotsyɔa akɔ ɖo la ŋu. Wosi aŋɔ ɖe xɔawo ƒe gliwo gɔme kple anyigba siaa be wòakpɔ wo ta. Wona tsi ƒoɖiwo toa anyikpedowo me, eye pɔmpi siwo wotsɔ anyi me hesi aŋɔ na, siwo axɔ ƒe 3,500 lɔƒo la, gale dedie le afima. Esi fiasãa me nyɔnu etɔ̃ dze dɔ sesẽ aɖe la woda wo ɖe mɔxeɖenu sesẽ aɖe te. Ele be woaɖe nyɔnu si le dɔ lém alea ɖe aga be magakaka dɔvɔ̃a o. “Ame aɖeke mano nu le eƒe kplu nu o, womaɖu nu le eƒe kplɔ̃ ŋu, alo abɔbɔ nɔ eƒe zikpui dzi o.”\nNukae Míate Ŋu Asrɔ̃ tso Blemanuŋlɔɖi Siawo Me?\nParrot kple eŋumewo ke ɖe kpe 20,000 siwo dzi nuŋlɔɖiwo le le Akkadgbe me ŋu. Kpe siawo dzi nuŋlɔɖiawo nye lɛtawo, dukplɔɖoɖowo, kpakple ganyawo. Ne woma nuŋlɔɖi siawo ɖe akpa etɔ̃ me la, akpa ɖeka koe wote ŋu ta. Ke hã akpa ɖeka sia gɔ̃ hã nye babla 28 sɔŋ. Viɖe kawoe le wo ŋu na mí? Jean-Claude Margueron, amesi nye Mari Tomenukukudɔa dzikpɔla gblɔ be: “Esime míekpɔ ke ɖe Mari ƒe blemanuŋlɔɖiawo ŋu haɖe o la, míenya nu boo aɖeke ku ɖe Mesopotamia kple Siria ƒe blemaŋutinyawo, ɖoɖowo, kple woƒe gbesiagbe gbenɔnɔ le ƒe 2000 D.M.Ŋ. megbe teti ŋu la ŋuti o. Nuŋlɔɖi siawo va wɔe be míate ŋu aɖɔ nuŋlɔɖi xoxo siwo mesɔ o la ɖo ahana woase esiwo womenya o.” Parrot gblɔ be, nuŋlɔɖiawo “na míekpɔ ɖekanyenye wɔnuku si le amesiwo woyɔ kple nusiwo Nubabla Xoxoa gblɔ na mí ku ɖe Blemafofoawo ŋu dome.”\nAzɔ hã nuŋlɔɖi siwo le kpe dzi wofɔ le Mari la na Biblia me nya aɖewo me kɔ na mí. Le kpɔɖeŋu me, kpe dzi nuŋlɔɖiawo ɖee fia be ame ƒe futɔ srɔ̃wo kple ahiãviwo xɔxɔ “nye fiawo ƒe nuwɔna si yia edzi vevie ɣemaɣi.” Axitofel, amegɔmezɔla la ƒe aɖaŋu si wòɖo na Fia Dawid ƒe vi, Absalom be wòadɔ fofoa ƒe ahiãwo gbɔ la menye nu yeye o.—Samuel II, 16:21, 22.\nWowɔ tomenukukudɔ 41 le Tell Hariri tso keke ƒe 1933 me ke. Ke hã vaseɖe fifia la, hekta 8 koe woku le Mari ƒe lolome si nye hekta 110 la ŋu. Edze ƒã be nudodzidzɔname geɖewo gali siwo ŋu woava ke ɖo le Mari, blema dzogbe dugã kpɔŋusẽ la me.\n^ mm. 8 Anɔ eme godoo hã be Yudatɔ siwo wokplɔ yi aboyome le Babilon, le Yerusalem tsɔtsrɔ̃ megbe le ƒe 607 D.M.Ŋ. me la zɔ to Mari-dudoa ŋu.\n[Anyigbatata si le axa 10]\nMediterranea-ƒu (Ƒu Gã La)\nMari-fia, Iahdun-Lim ƒo adegbe le eƒe xɔtudɔwo ŋu le nuŋlɔɖi sia me\nLamgi-Mari ƒe ame kpakpɛ sia si ŋu woke ɖo wɔe be wonya afisi tututu Mari nɔ\nEbih-Il, amesi nye Mari dumegã aɖe le gbe dom ɖa\nFiasã me kpo, anye afisi mawunɔ aɖe ƒe kpakpɛa nɔ\nMari ƒe anyiglãgo siwo ɖee fia be womeme anyikpeawo le dzo me o\nFiasã me tsileƒe aɖe\nNaram-Sin ƒe Mari dziɖuɖu le aʋa me ŋuti nuŋlɔɖikpe\nWoke ɖe kpe 20,000 siwo dzi blema nuŋlɔɖiwo le ŋu le fiasã la me\n[Nɔnɔmetata Tsoƒe si le axa 10]\n© Mission archéologique française de Tell Hariri - Mari (Syrie)\nNuŋlɔɖi: Musée du Louvre, Paris; ame kpakpɛ: © Mission archéologique française de Tell Hariri - Mari (Syrie)\nAme kpakpɛ: Musée du Louvre, Paris; kpokɔkɔ kple tsileƒe: © Mission archéologique française de Tell Hariri - Mari (Syrie)\n[Picture Credit Lines on page 13]\nAʋadziɖuɖu nuŋlɔɖiwo: Musée du Louvre, Paris; fiasā ƒe glikpo: © Mission archéologique française de Tell Hariri - Mari (Syrie)\nƉoe Ɖe Amewo Ɖoe Ɖe Amewo Mari—Blema Dzogbe Dugã Kpɔŋusẽ La\nw05 5/15 axa 10-13\nÐe Amegbetɔwo Ate Ŋu Aɖe Ahedada Ða?\nXexe si me Ahedada Manɔ O Tu Aƒe\nMawu Ŋuti Sidzedze Tu Ƒomewo Ðo\nSusuŋudɔwɔwɔ Nyuie Nukata Mebɔ O?\nNya Vevi Siwo Tso Samuel ƒe Agbalẽ Evelia Me\nNa Yehowa Nafia Eƒe Mɔwo Wò\n‘Do Dzi Le Vɔ̃ Me’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 15, 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA May 15, 2005\nGBETAKPƆXƆ—TATA SI MÍESRƆ̃NA May 15, 2005


Romatɔwo 14 | Biblia Le Internet Dzi | Xexe Yeye Gɔmeɖeɖe (1984)\n14 Mixɔ ame si gbɔdzɔ le xɔse me la, gake menye be miatso nya me le ame bubu ƒe nya siwo mele ta kpɔm na o la ŋu o. 2 Xɔse le ame aɖe si be wòaɖu nu sia nu, gake amagbewo koe ame si gbɔdzɔ ya ɖuna. 3 Ame si ɖua nu la negado vlo ame si meɖua nu o la o, eye ame si meɖua nu o la negadrɔ̃ ʋɔnu ame si ɖua nu o, elabena Mawu xɔ ame ma. 4 Ame kae nènye, be nàdrɔ̃ ʋɔnu ame bubu ƒe aƒemesubɔvi? Ye ŋutɔ ƒe aƒetɔe wòle tsitre alo dze anyi na. Ɛ̃, woana wòatsi tsitre, elabena Yehowa ate ŋu ana wòatsi tsitre. 5 Ame aɖe bua ŋkeke aɖe be ele vevie wu bubu; ame bubu bua ŋkeke sia ŋkeke sɔsɔe; ame sia ame nekpɔ kakaɖedzi le ye ŋutɔ ƒe susu me. 6 Ame si bua ŋkeke la, ebunɛ na Yehowa. Eye ame si ɖua nu la, eɖunɛ na Yehowa, elabena edaa akpe na Mawu; eye ame si meɖua nu o la, meɖunɛ o le Yehowa ta, ke hã, edaa akpe na Mawu. 7 Le nyateƒe me la, mía dometɔ aɖeke mele agbe na eya ŋutɔ ɖokui ɖeɖe ko o, eye ame aɖeke mekuna na eya ŋutɔ ɖokui ɖeɖe ko o; 8 elabena ne míele agbe la, míele agbe na Yehowa, eye ne míeku la, míeku na Yehowa. Eya ta ne míele agbe alo míeku la, Yehowa tɔ ye míenye. 9 Elabena esia tae Kristo ku, eye wògagbɔ agbe ɖo, bene wòanye Aƒetɔ ɖe ame kukuwo kple ame gbagbewo siaa dzi. 10 Gake nu ka tae nèle ʋɔnu drɔ̃m nɔviwò? Alo nu ka tae wò hã nèle vlo dom nɔviwò? Elabena mí katã míava tsi tsitre ɖe Mawu ƒe ʋɔnudrɔ̃zikpui la ŋgɔ; 11 elabena woŋlɔ ɖi be: “Yehowa gblɔ be: ‘Zi ale si mele agbe la, klo sia klo abɔbɔ nam, eye aɖe sia aɖe aʋu eme be nyee nye Mawu.’” 12 Eya ta mía dometɔ ɖe sia ɖe abu akɔnta le ye ŋutɔ ɖokui ŋuti na Mawu. 13 Eya ta migana míanɔ ʋɔnu drɔ̃m mía nɔewo azɔ o, ke boŋ mitso nya me ale: be miagada naneke ɖe nɔvi aɖeke ŋgɔ be wòakli, alo ade afɔ ata me nɛ o. 14 Menyae, eye meka ɖe edzi le Aƒetɔ Yesu me, be naneke menye nu makɔmakɔ le eɖokui si o; negbe ne ame aɖe bu nane be enye nu makɔmakɔ hafi wònyea nu makɔmakɔ nɛ. 15 Elabena ne nuɖuɖu tae nɔviwò le nu xam ɖo la, ekema mègale zɔzɔm le lɔlɔ̃ me o. Mègatsɔ wò nuɖuɖu gblẽ ame ma si ta Kristo ku ɖo la dome o. 16 Eya ta migana woaƒo nu gbegblẽ tso nu nyui si miewɔna la ŋu o. 17 Elabena Mawu fiaɖuƒe la menye nuɖuɖu kple nunono o, ke boŋ dzɔdzɔenyenye kple ŋutifafa kpakple dzidzɔ le gbɔgbɔ kɔkɔe me boŋ ye. 18 Elabena ame si wɔa eɖokui Kristo ƒe kluvi le nu siawo me la, eƒe nu nyoa Mawu ŋu, eye amewo kpɔa ŋudzedze ɖe eŋu. 19 Eya ta mina míati nu siwo naa ŋutifafa nɔa anyi kple nu siwo tua ame nɔewo ɖo la yome. 20 Midzudzɔ Mawu ƒe dɔ la dome gbegblẽ le nuɖuɖu ta. Nyateƒee, nuwo katã le kɔkɔe, gake ne ame aɖe ƒe nuɖuɖu zu nukikli la, egblẽa nu. 21 Enyo be nàgaɖu lã alo ano wain alo awɔ nane si azu nukikli na nɔviwò o. 22 Xɔse si le asiwò la, nenɔ asiwò na wò ŋutɔ le Mawu ŋkume. Dzidzɔtɔe nye ame si medea eɖokui ʋɔnudɔdrɔ̃ me to nu si dze eŋu la wɔwɔ dzi o. 23 Gake ne ɖikekewo le eme la, ekema wobu fɔe xoxo ne eɖui, elabena meɖui tso xɔse me o. Ɛ̃, nu sia nu si womewɔ tso xɔse me o la, enye nu vɔ̃.


Rebeka Di Be Yeana Yehowa Nakpɔ Dzidzɔ | Fia Nu Viwòwo\nRebeka nye nyɔnu si lɔ̃ Yehowa. Srɔ̃a ŋkɔe nye Isak. Isak hã lɔ̃ Yehowa. Aleke Rebeka kple Isak wɔ do go? Nu kae Rebeka wɔ tsɔ do dzidzɔ na Yehowa? Na míasrɔ̃ nu geɖe tso eŋu.\nIsak fofoe nye Abraham, eye dadaa ŋkɔe nye Sara. Wonɔ Kanaan. Kanaantɔwo mesubɔa Yehowa o. Gake Abraham di be ye vi naɖe nyɔnu si subɔa Yehowa. Eya ta edɔ eƒe subɔvi ɖe du si woyɔna be Xaran la me be wòaɖe srɔ̃ na ye vi Isak. Anɔ eme kokoko be Eliezer ye Abraham dɔ. Xaran nye du si me Abraham ƒe ƒometɔ aɖewo nɔ.\nRebeka lɔ̃ be yeaku tsi na kposɔ gbogboawo woano\nAbraham ƒe subɔvi bubuwo hã kplɔ Eliezer ɖo yi. Teƒe si woyi la didi ŋutɔ. Wokplɔ kposɔ ewo ɖe asi, eye wotsɔ nuɖuɖu kple nunanawo ɖe kposɔawo dzi yii. Aleke Eliezer awɔ anya nyɔnu si wòaɖe na Isak? Esi Eliezer kple subɔvi bubuawo va ɖo Xaran la, wova tɔ ɖe vudo aɖe to. Eliezer nya be eteƒe madidi o amewo ava ku tsi le vudoa me. Edo gbe ɖa na Yehowa be: ‘Ne nyɔnuvi aɖe va tsi ku ge, si magblɔ na be na tsim mano, eye wòana tsi nye ŋutɔ kple nye kposɔawo la, ke manyae be nyɔnu siae nètia.’\nEteƒe medidi o, ɖetugbui Rebeka ye nye ema va tsi ku ge. Biblia gblɔ be Rebeka dze tugbe ŋutɔ. Eliezer biae be wòana tsi vi aɖe ye yeano. Eye nyɔnuvia gblɔ be: ‘Mana tsi wò nàno eye makui na wò kposɔwo hã woano.’ Wò ya bu eŋu kpɔ ko! Kposɔ siwo tsikɔ le wuwum noa tsi gbogbo ŋutɔ. Eya ta ele be Rebeka nanɔ tsia kum anɔ kum na wo. Ðe mèkpɔe le nɔnɔmetata me be ele dɔ dzi vevie oa?— Ewɔ nuku na Eliezer ŋutɔ be Yehowa ɖo yeƒe gbedodoɖa ŋu na ye alea.\nEliezer tsɔ nunana nyui geɖewo na Rebeka. Ekplɔ Eliezer kple subɔvi bubuawo yi aƒe me. Eliezer gblɔ nu si tae Abraham dɔe ɖe du sia me ɖo kple ale si Yehowa ɖo eƒe gbedodoɖa ŋui na wo. Edzɔ dzi na Rebeka ƒe ƒometɔwo be yewoatsɔe ana Isak wòaɖe.\nRebeka kplɔ Eliezer ɖo yi Kanaan eye wòzu Isak srɔ̃\nGake èsusu be Rebeka di be yeaɖe Isak nyateƒea?— Rebeka nya be Yehowae dɔ Eliezer ɖe yewo gbɔ. Eya ta esi Rebeka ƒe ƒometɔwo biae be adi be yeayi Kanaan azu Isak srɔ̃ hã la, eɖo eŋu be: ‘Ɛ̃, mayi.’ Ekplɔ Eliezer ɖo enumake. Esi wova ɖo Kanaan la, Isak ɖee wòzu srɔ̃a.\nEsi Rebeka wɔ nu si Yehowa di be newɔ ta la, Yehowa yrae. Ƒe geɖe megbe la, wova dzi Yesu ɖe Rebeka ƒe ƒomea me. Ne èna dzi dzɔ Yehowa la, ayra wò hã.\nAme kae nye Rebeka?\nNu ka tae Abraham medi be Isak naɖe nyɔnu le Kanaantɔwo dome o?\nAleke Eliezer wɔ nya be Rebeka ye nye nyɔnu si sɔ na Isak be wòaɖe?\nNu kae míawɔ be míanɔ abe Rebeka ene?\nƉoe Ɖe Amewo Ɖoe Ɖe Amewo Rebeka Di Be Yeana Yehowa Nakpɔ Dzidzɔ


Galatiatɔwo 4 | Biblia Le Internet Dzi | Xexe Yeye Gɔmeɖeɖe\nWomeganye kluviwo o, ke boŋ viwo (1-7)\nPaulo ƒe ɖetsɔleme na Galatiatɔwo (8-20)\nHagar kple Sara: nubabla eve (21-31)\nWona ablɔɖe Yerusalem si le dzi, si nye mía dada (26)\n4 Ke mele gbɔgblɔm be, zi ale si domenyila la kpɔtɔ nye ɖevi sue ko la, vovototo aɖeke kura mele eya kple kluvi dome o, togbɔ be eyae nye nuwo katã ƒe aƒetɔ hã, 2 ke boŋ ele vidzikpɔlawo kple aƒedzikpɔlawo te, va se ɖe ŋkeke si fofoa ɖo ɖi la dzi. 3 Nenema kee míawo hã, esime míenye ɖevi suewo la, xexea ƒe gɔmedzenuwo wɔa mí kluviwoe.+ 4 Ke esi ɣeyiɣi la de keŋkeŋ la, Mawu dɔ Via ɖo ɖa, ame si nyɔnu aɖe dzi,+ eye wònɔ se te,+ 5 ne wòaƒle ame siwo le se la te ahaɖe wo,+ ale be woaxɔ mí abe viwo ene.+ 6 Ke esi mienye viwo ta la, Mawu ɖo Via ƒe gbɔgbɔ+ ɖe míaƒe dziwo me,+ eye gbɔgbɔ sia doa ɣli be: “Abba,* Fofo!”+ 7 Eya ta mèganye kluvi o, ke boŋ vi nènye; eye ne vi nènye la, ekema domenyila hã nènye to Mawu dzi.+ 8 Ke ɣemaɣi, esime mienya Mawu o la, mienye kluviwo na nu siwo dze ƒãa be womenye mawuwo o la. 9 Ke azɔ, esi mieva nya Mawu, alo esi Mawu boŋ va nya mi la, aleke wɔ miegale tɔtrɔm ɖe gɔmedzenu gbɔdzɔ+ maɖinuawo ŋu, eye miele didim be yewoagazu woƒe kluviwo ake?+ 10 Miele ŋku lém ɖe ŋkekewo, ɣletiwo,+ azãgbewo kple ƒewo ŋu tsitotsito. 11 Mele vɔvɔ̃m ɖe mia nu be medze agbagba dzodzro ɖe mia ta mahĩ. 12 Nɔviwo, mele kuku ɖem na mi be, minɔ abe nye ene, elabena nye hã menɔ abe miawo ene tsã.+ Mieda vo aɖeke ɖe ŋunye o. 13 Ke mienyae be nye lãmegbegblẽ aɖee ʋu mɔ ɖi nam be magblɔ nya nyui la na mi zi gbãtɔ. 14 Eye togbɔ be nye lãmegbegblẽa zu tetekpɔ na mi hã la, miedo vlom alo nyɔ ŋum o;* ke boŋ miexɔm abe mawudɔla ene, abe Kristo Yesu ene. 15 Afi kae dzidzɔ ma si miekpɔ tsã la le fifia? Elabena mele ɖase ɖim le mia ŋu be, ne ɖe wòanya wɔ la, anye ne mieho miaƒe ŋkuwo le to me tsɔ nam.+ 16 Ke fifia ɖe mezu miaƒe futɔ le esi meto nyateƒe na mi taa? 17 Ame aɖewo le ʋiʋlim vevie be yewoana miatrɔ ɖe yewo ŋu, menye kple susu nyui o; ke boŋ be yewoaɖe mi ɖa le ŋunye, ale be miadi be yewoadze woawo boŋ yome. 18 Ke enyo be ame aɖe natsɔ susu nyui aʋli vevie ɣesiaɣi be miatrɔ ɖe ye ŋu, eye menye ne mele mia gbɔ ɖeɖe ko o; 19 vinyewo,+ mele veve sem le mia ta abe ale si fu ɖua nyɔnu ene, va se ɖe esime Kristo ƒe nɔnɔme nasu mia si. 20 Ðe madi be manɔ mia gbɔ fifi laa, ne maƒo nu le mɔ bubu nu hafi, elabena metɔtɔ le mia ta. 21 Migblɔe nam, mi ame siwo di be yewoanɔ se te, ɖe miese nu si Se la gblɔ oa? 22 Le kpɔɖeŋu me, woŋlɔe ɖi be vi eve nɔ Abraham si, ɖeka nye kosi la ƒe vi,+ eye evelia nye ablɔɖenyɔnu la ƒe vi;+ 23 ke esi kosi la dzi la, wodzii abe ale si ko wòle le dzɔdzɔme nu ene,+ eye ekemɛ si ablɔɖenyɔnua dzi la, nye esi ƒe ŋugbe wodo.+ 24 Nu siawo nye kpɔɖeŋu si wotsɔ ɖe nu tɔxɛ aɖe fia; elabena nyɔnu siawo le tsitre ɖi na nubabla eve, ɖeka tso Sinai To la dzi,+ si dzia vi hena kluvinyenye, eye eyae nye Hagar. 25 Ke Hagar le tsitre ɖi na Sinai,+ si nye to le Arabia, eye wòsɔ kple egbegbe Yerusalem, elabena eya kple viawo le kluvinyenye me. 26 Ke wona ablɔɖe Yerusalem si le dzi ya, eye eyae nye mía dada. 27 Elabena woŋlɔ ɖi be: “Wò, konɔ si medzi vi o, dzi nedzɔ wò; gli kple dzidzɔ, wò nyɔnu si melé ku kpɔ o; elabena nyɔnu si wogblẽ ɖi la ƒe viwo sɔ gbɔ wu nyɔnu si gbɔ srɔ̃a le la ƒe viwo.”+ 28 Ke azɔ la, nɔviwo, ŋugbedodo la ƒe viwo mienye abe Isak ene.+ 29 Ke ale si ko ame si wodzi le dzɔdzɔme nu ti ame si wodzi le gbɔgbɔ la nu yome ɣemaɣi la,+ nenema kee wògale fifia hã.+ 30 Gake nya kae ŋɔŋlɔ la gblɔ? “Nya kosi la kple via ɖa, elabena kosi la ƒe vi manyi dome kple ablɔɖenyɔnu la ƒe vi akpɔ o.”+ 31 Eya ta nɔviwo, menye kosi ƒe viwoe míenye o, ke boŋ ablɔɖenyɔnu la ƒe viwoe míenye.\n^ Alo, “nyɔ ŋum henɔ ta ɖem o.”


GBEBIAME | FAN YU\nAGBALẼNYALAGÃ Fan Yu dze eƒe dɔwɔɖui si nye akɔntabubu ŋuti numekuku gɔme le Chinatɔwo ƒe Atɔmikŋusẽ Suku si gogo Beijing. Ɣemaɣi la, enye mawudzimaxɔsela, eye wòxɔ nɔnɔmetɔtrɔ ƒe nufiafia dzi se. Gake fifia, exɔe se be Mawue wɔ nuwo. Nyɔ! magazinea talawo bia gbee tso eƒe xɔse ŋu.\nMíeɖe kuku ƒo nu tso ɖokuiwò ŋu na mí.\nWodzim le ƒe 1959 me le Fuzhou City, le Jiangxi Nutoa me, le China. Kaka maxɔ ƒe enyi la, dukɔa nɔ Hadomegbenɔnɔ ƒe Tɔtrɔwo wɔm. Woɖe gbe na fofonye si nye mɔdodoɖaŋunyala be wòado ketekemɔ ato gbedada aɖe ƒo. Zi ɖeka ko wòtea ŋu va srãa mí kpɔna ƒe sia ƒe hena ƒe geɖe. Ɣemaɣi la, danye si fiaa nu le gɔmedzesuku gbɔe menɔ. Suku si me wòfiaa nu le la kee míenɔ. Le ƒe 1970 me la, eva hiã be míaʋu ayi Liufang, ɣemaɣi la enye kɔƒedu si me ahedada le le Linchuan Nutoa me eye nuɖuɖu hã vena le afi ma.\nNu ka dzie miaƒe ƒomea xɔ se?\nFofonye metsɔ ɖeke le mawusubɔsubɔ loo alo dunyahehe me o. Buddhatɔe danye nye. Wofiam le suku be ɖe agbea dzɔ le eɖokui si, eye mexɔ nu si nye nufialawo gblɔ la dzi se.\nNu ka tae nèva tsɔ ɖe le akɔntabubu me?\nAkɔntabubu va dzɔa dzi nam elabena ele be nàtsɔ nanewo asɔ kple nanewo be nànya nane ƒe nyateƒenyenye. Esi hadomegbenɔnɔ ƒe tɔtrɔwɔlawo ƒe ŋgɔnɔla Mao Tse-tung ku le ƒe 1976 megbe ye meyi yunivɛsiti. Akɔntabubu koŋ ye mesrɔ̃. Esi mexɔ Yunivɛsiti ɖaseɖigbalẽ vɔ la, dɔ gbãtɔ si mewɔ lae nye be maku nu me tso ale si woawɔ nukliaŋusẽ ƒe mɔ̃wo la ŋu.\nTsãa, aleke nèbua Bibliae?\nLe ƒe 1987 me la, meyi Amerika be mayi nye yunivɛsiti nusɔsrɔ̃ dzi le Texas A&M Yunivɛsiti, axɔ ɖaseɖigbalẽ si de ŋgɔ wu. Menya be Amerikatɔ geɖe xɔ Mawu dzi se eye woxlẽa Biblia. Mese hã be Biblia me nyawo ɖea vi ŋutɔ, eya ta mekpɔe be ele be maxlẽe.\nMekpɔe be susu le Biblia me nyawo me. Gake eƒe akpa aɖewo gɔmesese sesẽ nam eya ta medzudzɔ exexlẽ.\nNu kae na nègava tsɔ ɖe le Biblia me nyawo me?\nNusɔsrɔ̃ tso Wɔla aɖe ŋu la nye nu yeye nam, ta meɖoe be nye ŋutɔ maku nu me tso nyaa ŋu\nLe ƒe 1990 me la, Yehowa Ðasefo aɖe va gbɔnye le aƒe me, eye wòtsɔ nu si Biblia gblɔ tso etsɔme nyui si le amegbetɔwo si la fiam. Ewɔ ɖoɖo be atsu kple asi aɖe nava kpe ɖe ŋunye mase Biblia me nyawo gɔme. Emegbe, srɔ̃nye Liping, si mexɔ Mawu dzi se o, si fiaa dzɔdzɔmeŋusẽŋununya le China la, hã dze Biblia sɔsrɔ̃ gɔme. Míesrɔ̃ nu si Biblia gblɔ tso afi si agbe dzɔ tso la ŋu. Nusɔsrɔ̃ tso Wɔla aɖe ŋu la nye nu yeye nam, ta meɖoe be nye ŋutɔ maku nu me tso nyaa ŋu.\nEsi menye akɔntanyala ta la, ele bɔbɔe be mabu akɔnta anya ale si wòdzɔe be nuwo le ale si wole. Mesrɔ̃e hã be hafi agbe nate ŋu adzɔ le vome la, ele be amenyinu (protein) vovovowo nanɔ anyi xoxo. Eya ta medze agbagba be makpɔe ɖa be anya wɔ be amenyinu sia nadzɔ le eɖokui si hã. Amenyinu siawo le lãmenugbagbevi suetɔ siwo ƒe dɔwɔwɔ gɔmesese sesẽ la dome, eye amenyinu sia ƒomevi vovovo akpe geɖe ye le lãmenugbagbeviwo me eye wowɔa dɔ le ɖoɖo nu pɛpɛpɛ. Abe ame bubuwo ke ene la, meva de dzesii be manya wɔ be amenyinu sia nadzɔ le eɖokui si kura o! Nyemexlẽ naneke le nɔnɔmetɔtrɔnufiafiagbalẽ aɖeke me kpɔ si ɖe eme be lãmenugbagbevi suetɔ siwo ƒe dɔwɔwɔ gɔmesese sesẽ la ate ŋu adzɔ le wo ɖokui si, kaka woahayi nugbagbevi si me wowɔa dɔ le la ƒe akpa aɖe nye ge o. Le gonyemea, kpeɖodziawo fia be Wɔla aɖe li.\nEsi Yehowa Ðasefowo yi nua sɔsrɔ̃ dzi kplim la, mesrɔ̃ nu tso Biblia me nyagblɔɖi gbogbo aɖewo siwo va eme la ŋu. Esi meva nɔ wɔwɔm ɖe Biblia ƒe mɔfiamewo dzi la, eɖe vi nam. Mebiaa ɖokuinye be, ‘Aleke wòanya wɔ be Biblia ŋlɔla siwo nɔ anyi ƒe akpe geɖe do ŋgɔ la naŋlɔ nu siwo gale vi ɖem na mí egbea?’ Vivivi la, meva kpɔe be Mawu ƒe Nyae Biblia nye vavã.\nNu kae na nègava ka ɖe edzi geɖe wu be Wɔla aɖe li?\nNe mede ŋugble le xexea me nuwo ŋu la, naneke meli mawɔ tsɔ wu be maxɔ Wɔlaa dzi ase o. Fifia meŋlɔa kɔmpiutadziɖoɖowo eye zi geɖe la, ewɔa nuku nam be míaƒe susu wɔa dɔ sãsãsã wu kɔmpiutadziɖoɖowo. Le kpɔɖeŋu me, ŋutete si le míaƒe susua ŋu be wòade dzesi gbeɖiɖi vovovowo la wɔ nuku ŋutɔ. Mía dometɔ geɖe tea ŋu sea gbeɖiɖiwo gɔme, ne womegblɔ nya aɖe wu enu o gɔ̃ hã, ne ame aɖe ko nu, kpe kpe, ku kɔ, do gbe bubu, do ɣli, ne hoowɔwɔ le edzi yim, alo ne telefon me mekɔ o. Ðewohĩ àbui be esia nye nu tsɛ aɖe ko. Ke hã, kɔmpiutadziɖoɖoŋlɔlawo bunɛ be ele etɔxɛ. Amegbetɔ ƒe susu de ŋgɔ wu kɔmpiutadziɖoɖo nyuitɔ si tea ŋu dea dzesi gbeɖiɖiwo sãsãsã.\nTo vovo na kɔmpiuta deŋgɔwo la, míaƒe susu ya tea ŋu dea dzesi seselẽlamewo, gbegbɔgblɔ vovovowo kple ame vovovowo ƒe nuƒowo. Kɔmpiutadziɖoɖoŋlɔlawo le nu me kum tso ale si woate ŋu ana kɔmpiuta nawɔ dɔ abe amegbetɔ ƒe susu ene ŋu eye wòade dzesi gbeɖiɖi vovovowo. Meka ɖe edzi be esia wɔwɔ fia be wole nu srɔ̃m tso nu siwo Mawu wɔ la ŋu.\nƉoe Ɖe Amewo Ɖoe Ɖe Amewo Kɔmpiutadziɖoɖoŋlɔla Aɖe Ƒe Xɔse


Yesu Ƒe Todzimawunya La (Mateo 5-7) | Biblia Me Ŋutinya\nYesu Fia Nu Le To Aɖe Dzi\nKPƆ, Yesue ma le anyinɔƒe. Ele nu fiam amesiawo katã le to aɖe si le Galilea la dzi. Amesiwo nɔ anyi ɖe egbɔ tututu la nye eƒe nusrɔ̃lawo. Etia wo dometɔ 12 be woanye apostolowo. Apostolowo nye Yesu ƒe nusrɔ̃la tɔxɛwo. Ènya woƒe ŋkɔwoa?\nSimon Petro kple nɔvia Andrea woli. Yakobo kple Yohanes, siwo nye nɔviwo la hã li. Apostolo bubu hã ŋkɔe nye Yakobo, eye bubu hã ŋkɔe nye Simon. Apostolo eve ŋkɔe nye Yuda. Ðeka nye Yuda Iskariot, eye evelia nye Yuda, si wogayɔna be Tadeo. Filipo kple Natanael (wogayɔnɛ be Bartolomeo), kple Mateo kpakple Toma hã woli.\nEsi Yesu trɔ tso Samaria gbɔ la, edze gbeƒãɖeɖe gɔme zi gbãtɔ be: ‘Dziƒofiaɖuƒe la gogo.’ Ènya nusi fiaɖuƒe ma nyea? Mawu ƒe dziɖuɖu ŋutɔŋutɔe wònye. Yesue nye eƒe fia. Aɖu dzi tso dziƒo, eye wòahe ŋutifafa va anyigba dzii. Mawu ƒe fiaɖuƒe la awɔ anyigba la katã wòatrɔ zu paradiso nyui aɖe.\nYesu le nu fiam amewo tso fiaɖuƒea ŋuti. Eɖe eme na wo be: ‘Mido gbe ɖa ale, Mía Fofo si le dziƒo, wò ŋkɔ ŋuti nakɔ. Wò fiaɖuƒe nava. Woawɔ wò lɔlɔ̃nu le anyigba dzi, abe alesi wowɔna le dziƒo ene.’ Ame geɖe yɔa esia be ‘Aƒetɔ ƒe Gbedodoɖa.’ Ame aɖewo yɔnɛ be ‘Mía Fofo.’ Àte ŋu agblɔ gbedodoɖa bliboa katã?\nYesu le alesi woawɔ nui ɖe wo nɔewo ŋu la hã fiam ameawo. Egblɔ be: ‘Nusi nèdi be amewo nawɔ na ye la, wò hã wɔ nenema na wo.’ Ne amewo nyo dɔme na wò la, medzɔa dzi na wò oa? Eyata Yesu le gbɔgblɔm be ele be míanyo dɔme na ame bubuwo. Manyo ŋutɔ be amesiame awɔ esia le paradiso-nyigba la dzi oa?\nMateo ta 5 vaseɖe 7; 10:1-4.\nAgbemenudzɔdzɔwo ɖe ale si Yesu ƒe nya siwo wògblɔ le Todzimawunyaa me dzi wɔwɔ ate ŋu ana viɖe nanɔ míaƒe agbe ŋu la fia.


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Kirghiz Korean Lithuanian Malayalam Myanmar Norwegian Polish Portuguese Rarotongan Romanian Russian Sepedi Silozi Sinhala Slovak Slovenian Spanish Swahili Swedish Thai Turkish Ukrainian Urdu Vietnamese\nNOVEMBER 25 lia nyea Ŋutasesẽ Le Nyɔnuwo Ŋu Ðeɖeɖa Le Xexea Me Godoo Ŋkeke. Dukɔ Ƒoƒuawo ƒe Aɖaŋudehae ɖo ŋkeke sia anyi le ƒe 1999 me kple taɖodzinu be woana ame sia ame nanya ale si gbegbe amewo medea bubu nyɔnuwo ƒe gomenɔamesiwo ŋu o. Nu ka ta wòva hiã be woaɖe afɔ sia?\nWoɖia gbɔ nyɔnuwo le dukɔ geɖe me, eye wowɔa nu ɖe wo ŋu abe dukɔmevi siwo mele ɖeke me o ene. Susu gbegblẽwo bubu ɖe nyɔnu ŋu ƒo ke ɖe to ɖe amewo me ŋutɔ. Ŋutasẽnu vovovo ƒomeviwo wɔwɔ ɖe nyɔnuwo ŋu va zu kuxi si le fievo dom ɖe edzi le dukɔ deŋgɔwo gɔ̃ hã me. Dukɔ Ƒoƒuawo ƒe Dɔdzikpɔlagã tsãtɔ, Kofi Annan, gblɔ be, “ŋutasẽnuwɔwɔ ɖe nyɔnuwo ŋu bɔ ɖe xexea me ƒe teƒe ɖe sia ɖe, eye eyia edzi le dukɔ sia dukɔ kple to sia to me. Wowɔa nu sia ɖe nyɔnu ɖe sia ɖe ƒomevi ŋu, metsɔ le eƒe ŋutigbalẽ, gbegbɔgblɔ, to si me wòtso, afi si wodzii ɖo, alo hadomeɖoƒe si wòle me o.”\nDukɔ Ƒoƒuawo ƒe Amegbetɔ Ƒe Gomenɔamesiwo Gbɔ Kpɔha ƒe Nyatakala Vevi tsãtɔ, Radhika Coomaraswamy, ka nya ta tso ŋutasẽnuwo wɔwɔ ɖe nyɔnuwo ŋu ŋuti be, nyɔnu akpa gãtɔ bua ŋutasesẽ le nyɔnu ŋu be enye “ŋukpenanu si le dzɔdzɔm ŋutɔŋutɔ, si dzi amewo melɔ̃na kɔa nu le o.” Dɔwɔƒe aɖe si le Holland ƒe akɔntabubu ɖee fia be, le Anyiehe Amerika dukɔ aɖe me la, wowɔa ŋutasẽnu aɖe ƒomevi ɖe nyɔnu 23 le alafa me alo nyɔnu 1 le 4 ɖe sia ɖe me ŋu le aƒe me. Europa Dukɔwo Ƒe Habɔbɔ hã bu akɔnta be, wowɔa ŋutasẽnu ɖe Europa nyɔnu 1 le 4 ɖe sia ɖe me ŋu le aƒe me, le eƒe agbe me. Le Britain Dukɔ Me Nyawo Gbɔ Kpɔƒe ƒe nya nu la, le ƒe ɖeka aɖe me le mama dedie nu la, ŋutsuwo wu nyɔnu eve le kwasiɖa ɖe sia ɖe me; eye ŋutsu siawo nyea nyɔnuawo srɔ̃ si gbɔ wole alo esi gbɔ wodzo le. Magazine si nye India Today International gblɔ be, “le India nyɔnuwo katã gome la, vɔvɔ̃ va zu abe zɔhɛ si kplɔa wo ɖo ene, eye amegbɔdɔdɔ sesẽe hã va zu abe ame tutɔ si woado go le dzogoe ɖe sia ɖe kple mɔ ɖe sia ɖe dzi, alo le nuto ɖe sia ɖe me, le gaƒoƒo ɖe sia ɖe me ene.” Dukɔwo Dome Agɔdzedze Tsɔtsɔke Ta Ʋliha ɖɔ ŋutasesẽ le nyɔnuwo kple ɖetugbuiwo ŋu be, enye “amegbetɔwo ƒe gomenɔamesi ŋuti kuxi si keke ta wu” le egbeŋkekeawo me.\nÐe nyatakaka siwo ŋu míeƒo tso la ɖe ale si Mawu bua nyɔnuwoe fia? Míaɖo biabia sia ŋu le nyati si kplɔe ɖo me.—g08-E 01.\nƉoe Ɖe Amewo Ɖoe Ɖe Amewo Ŋutasesẽ Le Nyɔnuwo Ŋu—Xexea Me Katã Ƒe Kuxie\ng 1/08 axa 3


LE XEXEA me godoo la, hamemetsitsiwo dea asixɔxɔ subɔsubɔmɔnukpɔkpɔ siwo su wo si le Yehowa ƒe amewo dome la ŋu. Yayra ka gbegbee nye esi wonye na mí katã! Ke hã, nyitsɔ laa la, habɔbɔa wɔ asitɔtrɔ aɖe. Wobia tso hamemetsitsi siwo tsi le ƒe me la si be woatsɔ woƒe agbanɔamedzi kpekpeawo dometɔ aɖewo ana hamemetsitsi siwo nye ɖekakpuiwo. Le mɔ ka nu?\nÐoɖo yeyea ye nye be nutome sue dzikpɔlawo kple habɔbɔa ƒe sukunufialawo naɖe asi le subɔsubɔdɔ siawo ŋu ne woxɔ ƒe 70. Eye hamemetsitsi siwo xɔ ƒe 80 la natsɔ agbanɔamedzi vovovowo abe Alɔdzekɔmiti ƒe ɖoɖowo gbɔ kpɔla ƒe dɔa alo hamemetsitsiwo ƒe ha ƒe ɖoɖowo gbɔ kpɔla ƒe dɔa ade asi na hamemetsitsi siwo nye ɖekakpuiwo. Aleke hamemetsitsi malɔ̃nugbɔ siawo siwo tsi le ƒe me la wɔ nu ɖe asitɔtrɔ sia ŋui? Wowɔ nuteƒe na Yehowa kple eƒe habɔbɔa!\nNɔviŋutsu Ken, si nye Alɔdzekɔmiti ƒe ɖoɖowo gbɔ kpɔla ƒe 49 kloe la gblɔ be: “Melɔ̃ ɖe nyametsotsoa dzi bliboe. Le nyateƒe me la, ŋdi ma tututu hafi mase nyaa la, medo gbe ɖa na Yehowa hegblɔ ale si wòhiã be nɔviŋutsu si nye ɖekakpui la nanye ɖoɖowo gbɔ kpɔla.” Nɔviŋutsu Ken ƒe seselelãmewo wɔ ɖeka kple nya siwo nɔvi tsitsi wɔnuteƒe siwo le xexea me godoo la gblɔ. Ke hã, esi wònye be nɔviawo subɔsubɔ doa dzidzɔ na wo ta la, ete ɖe wo dzi vie le gɔmedzedzea me.\nEsperandio si nye hamemetsitsiwo ƒe ha ƒe ɖoɖowo gbɔ kpɔla le woƒe hamea me la gblɔ be: “Tɔtrɔ yeyea te ɖe dzinye vie.” Gake egblɔ hã be, “Mehiã na ɣeyiɣi geɖe wu be matsɔ akpɔ nye lãmesẽnya siwo nɔ gbegblẽm ɖe edzi la gbɔ.” Abe ale si míakpɔ mɔe ene la, Esperandio yi edzi le Yehowa subɔm nuteƒewɔwɔtɔe eye wògakpɔtɔ nye yayra na woƒe hamea.\nKe nɔvi siwo nye dzikpɔla mɔzɔlawo ƒe geɖe hafi va le subɔsubɔdɔ bubuwo wɔm ya ɖe? Nɔviŋutsu Allan, si nye dzikpɔla mɔzɔla ƒe 38 la gblɔ be, “Esi mese tɔtrɔ yeyea zi gbãtɔ la, nye nu ku.” Togbɔ be enɔ alea hã la, ekpɔ viɖe siwo dona tso eme ne wona hehe ɖekakpuiwo be woawɔ dɔa, eye eyi edzi le Yehowa subɔm nuteƒewɔwɔtɔe.\nNɔviŋutsu Russell, si tsɔ ƒe 40 wɔ dzikpɔla mɔzɔla ƒe dɔa hefia nu le habɔbɔa ƒe sukuwo me la gblɔ be, le gɔmedzedzea me la, dzi ɖe le ye kple ye srɔ̃ ƒo. Egblɔ be: “Míenɔ dzidzɔ kpɔm le subɔsubɔmɔnukpɔkpɔ si nɔ mía si la me ale gbegbe eye míese le mía ɖokui me be ŋusẽ gakpɔtɔ le mía ŋu be míayi dɔa dzi.” Fifia, Nɔviŋutsu Russell kple srɔ̃a wole hehe si woxɔ kple nuteƒekpɔkpɔ siwo su wo si la zãm le woƒe hamea me, eye esia na dzi dzɔa gbeƒãɖela siwo wɔa dɔ kpli wo.\nNe mèse le ɖokuiwò me abe nɔvi siwo ƒe nya míegblɔ va yi ene o gɔ̃ hã la, nuŋlɔɖi aɖe si le 2 Samuel me la ate ŋu akpe ɖe ŋuwò nàse nu gɔme na ame siwo se le wo ɖokuiwo me nenema.\nŊUTSU AÐE SI NYA AFI SI EƑE ŊUTETE SE ÐO EYE WÒDA SƆ\nBu ɣeyiɣi si me Fia David vi Absalom dze aglã la ŋu kpɔ. David si tso Yerusalem yi Mahanayim, si le Yordan-tɔsisia ƒe ɣedzeƒekpa dzi. Le afi ma la, agbemenu vevi aɖewo va hiã David kple eŋumewo. Èɖo ŋku nu si dzɔ la dzia?\nŊutsu etɔ̃ aɖewo siwo nɔ nutoa me la tsɔ abawo, nuɖuɖu vovovowo kple nuzazã siwo wohiã la vɛ na wo. Ŋutsuawo dometɔ ɖekae nye Barzilai. (2 Sam. 17:27-29) Le Absalom ƒe aglãdzedzea megbe la, David gatrɔ ɖo ta Yerusalem, eye Barzilai ɖoe ɖa yi ɖase Yordan-tɔsisia nu. David ƒoe ɖe enu be wòayi Yerusalem kpli ye. Fia la do ŋugbe be yeana nuɖuɖui togbɔ be “alɔme le esi ŋutɔ,” eye nuɖuɖu si ƒe ŋugbe David do la mahiãe o hã. (2 Sam. 19:31-33) Gake anɔ eme be David di be Barzilai nanɔ ye ŋu le Yerusalem ale be eƒe aɖaŋuɖoɖowo naɖe vi na ye, elabena nuteƒekpɔkpɔ geɖe su esi. Le nyateƒe me la, anye ne mɔnukpɔkpɔ gã aɖee wòanye na Barzilai be wòanɔ fiasãa me ahawɔ dɔ le afi ma hafi!\nKe hã, Barzilai nya afi si eƒe ŋutete se ɖo eye wòda sɔ hã, eya ta egblɔ na David be yexɔ ƒe 80. Eyome egblɔ kpee be: “Ðe magate ŋu ade vovo nyui kple vɔ̃ domea?” Nu kae eƒe nyawo fia? Esi Barzilai tsi ta la, anɔ eme be nunya geɖe su esi le agbe me. Eye agate ŋu aɖo aɖaŋu nyuiwo na ame, abe ale si “ame tsitsi” aɖewo ɖo aɖaŋu na Fia Rehabeam le ɣeyiɣi aɖe megbe la ene. (1 Fia. 12:6, 7; Ps. 92:12-14; Lod. 16:31) Eya ta, Barzilai anya nɔ susu hem yi ŋusẽ si megale ye ŋu o le tsitsi ta la dzi esime wònɔ nu ƒom tso vovototodede nyui kple vɔ̃ dome ŋu. Eʋu eme be tsitsi wɔe be yemegatea ŋu sea vivi na nuɖuɖu kple nunono kpakple hadzilawo ƒe ha viviwo o. (Nyagb. 12:4, 5) Eya ta, Barzilai de dzi ƒo na David be wòakplɔ Kimham, si nye ɖekakpui, si anya nye Barzilai ƒe vi la boŋ ayi Yerusalem.—2 Sam. 19:35-40.\nÐOÐOWƆWƆ ÐE ETSƆME ŊU\nSusu si tae wowɔ tɔtrɔ si ŋu míeƒo nu tsoe, si ku ɖe nɔviŋutsu siwo le agbanɔamedzinɔƒewo ƒe ƒexɔxɔ ŋu la do ƒome kple susu si Barzilai ɖe gblɔ. Eme kɔ ƒãa be, le míaƒe ŋkekeawo me la, menye ame ɖeka ko ƒe nɔnɔme kple ŋutetewo ŋue wobu hafi tso nya me, abe ale si wònɔ le Barzilai gome ene o. Wobu nu si aɖe vi na hamemetsitsi wɔnuteƒe siwo le subɔsubɔm le xexea me godoo la ŋu nyuie.\nNɔviŋutsu Kristotɔ tsitsi siawo siwo nye ɖokuibɔbɔlawo la kpɔe kɔtɛ be ne nɔviŋutsu ɖekakpuiwo le agbanɔamedzi siwo yewotsɔ ƒe geɖewoe nye esia la tsɔm la, Yehowa ƒe habɔbɔa ali ke nyuie ne dzidziɖedzi le vavam le etsɔme. Le go geɖe me la, nɔvi tsitsiawoe na hehe ɖekakpuiawo, abe ale si Barzilai anya na hehe via eye apostolo Paulo hã na hehe Timoteo ene. (1 Kor. 4:17; Flp. 2:20-22) Eye nɔviŋutsu ɖekakpui siawo ɖee fia be fifia yewonye “nunana siwo nye amewo,” siwo ate ŋu akpe asi ɖe dɔa ŋu “na Kristo la ƒe ŋutilã tutu ɖo.”—Ef. 4:8-12; tsɔe sɔ kple 4 Mose 11:16, 17, 29.\nKpe Ðe Nɔviŋutsu Ðekakpuiwo Ŋu Be Woawɔ Woƒe Ŋutete Katã\nDe dzi ƒo na wo be woaɖo gbɔgbɔmetaɖodzinuwo na wo ɖokuiwo, eye nàkpe ɖe wo ŋu woaɖo taɖodzinuawo gbɔ.\nKafu wo, elabena zi geɖe la, ne Kristotɔ tsitsiwo kafu ɖekakpuiwo la, edoa ŋusẽ wo eye dzi ɖoa wo ƒo.\nNa hehe wo be woaɖo ŋu ɖe Mawu ƒe Nya la kple mɔfiame siwo míexɔna to Yehowa ƒe hamea dzi la ŋu bliboe.\nMƆNUKPƆKPƆ BUBU SIWO LE ƲUƲU ÐI BE MIAWƆ GEÐE\nMawu ƒe amewo ƒe hame siwo le xexea me godoo la me tɔ siwo ɖe asi le woƒe agbanɔamedzi aɖewo ŋu la te ŋu wɔ mɔnukpɔkpɔ yeye siwo le ʋuʋu ɖi le Yehowa ƒe dɔa me la ŋu dɔ.\nNɔviŋutsu Marco, si wɔ dzikpɔla mɔzɔla ƒe dɔa ƒe 19 la gblɔ be: “Fifia, nye nɔnɔmeawo wɔe be mete ŋu le kpekpem ɖe ŋutsu siwo menye haxɔsetɔwo o siwo srɔ̃wo nye nɔvinyɔnuwo le hamea me la ŋu.”\nNɔviŋutsu Geraldo, si nye dzikpɔla mɔzɔla ƒe 28 la gblɔ be: “Míaƒe taɖodzinu yeyeawo dometɔ aɖewoe nye be míakpe ɖe ame siwo dzudzɔ gbeadzidede ŋu eye míawɔ Biblia nusɔsrɔ̃ geɖe wu.” Egblɔ be Biblia nusrɔ̃vi 15 ye le ye kple ye srɔ̃ si fifia, eye ame siwo dzudzɔ gbeadzidede la dometɔ geɖe le kpekpeawo dem azɔ.\nAllan, si ŋu nya míegblɔ va yi la, gblɔ be: “Fifia mɔnukpɔkpɔ su mía si be míaƒo mía ɖokui ɖe gbeƒãɖeɖedɔa me bliboe wu. Míele vivi sem le ɖaseɖiɖi le dutoƒo, ɖaseɖiɖi le dɔwɔƒewo kple ɖaseɖiɖi na míaƒe aƒelikawo me ŋutɔ, eye míaƒe aƒelika eve de kpekpeawo le Fiaɖuƒe Akpataa me.”\nNe nɔviŋutsu wɔnuteƒe si xɔ agbanɔamedzi yeye le Mawu ƒe amewo dome ye nènye la, mɔ tɔxɛ bubu aɖe li si dzi nàte ŋu ato akpe asi ɖe dɔa ŋu. Àte ŋu akpe asi ɖe Yehowa ƒe dɔa ŋu to ale si nàna wò nuteƒekpɔkpɔ gbogboawo naɖe vi na ɖekakpui siwo le miaƒe hamea me. Nɔviŋutsu Russell, si ŋu míeƒo nu tsoe va yi la gblɔ be: “Yehowa le hehe nam ɖekakpui nyui siwo si dzɔdzɔmeŋutetewo le eye wòle wo zãm. Ale si wofiaa nu dzonɔamemetɔe hewɔa dzikpɔkpɔdɔae la le vi ɖem na habɔbɔa ale gbegbe!”—Kpɔ aɖaka si nye “ Kpe Ðe Ðekakpuiwo Ŋu Be Woawɔ Woƒe Ŋutete Katã.”\nMɔ kawo nue Kristotɔ tsitsiwo le asi kpem ɖe dɔa ŋu le?\nWole kpekpem ɖe ŋutsu siwo menye haxɔsetɔwo o, siwo srɔ̃wo nye nɔvinyɔnuwo la ŋu\nWole kpekpem ɖe ame siwo dzudzɔ gbeadzidede ŋu hele Biblia nusɔsrɔ̃ geɖe wɔm\nWole woƒe subɔsubɔdɔa kekem ɖe enu\nYEHOWA DEA ASIXƆXƆ MIAƑE NUTEƑEWƆWƆ ŊU\nNe èxɔ subɔsubɔmɔnukpɔkpɔ yeye nyitsɔ laa la, dzi megaɖe le ƒowò o. Dɔ siwo nèwɔ tso dzi blibo me va yi la wɔ dɔ geɖe ɖe nɔvi gbogbo manyaxlẽ aɖewo dzi xoxo, eye àte ŋu ayi edzi awɔe nenema. Nɔviwo lɔ̃ wò, eye kakaɖedzitɔe la, woayi edzi alɔ̃ wò.\nNu si gale vevie wu ye nye be Yehowa aɖo ŋku dziwò ɖaa. ‘Maŋlɔ wò dɔwɔwɔ kple lɔlɔ̃ si nèɖe fia le eƒe ŋkɔ la ta, esi nèsubɔ ame kɔkɔewo, eye nègale edzi le wo subɔm la be o.’ (Heb. 6:10) Kpukpui sia si me nyawo tso gbɔgbɔ me la ka ɖe edzi na mí katã be menye dɔ siwo míewɔ va yi la koe Yehowa maŋlɔ be o. Asixɔxɔ le ŋuwò na Yehowa ale gbegbe be maŋlɔ agbagba siwo nèdze va yi kple agbagba siwo dzem nèle fifia be yeadze eŋu la be akpɔ gbeɖe o!\nKe ne wò agbanɔamedziwo metrɔ abe ale si míegblɔe va yi ene o ya ɖe? Ðewohĩ nya sia agate ŋu aka wò tẽe. Le mɔ ka nu?\nNe kadodo va le wò kple nɔvi tsitsi aɖe si ƒe agbanɔamedziwo trɔ dome fifia la, àte ŋu asrɔ̃ nu geɖe tso eƒe nunya kple nuteƒekpɔkpɔ geɖe siwo su esi ƒe gbogbo aɖewoe nye esia la me. Bia aɖaŋuɖoɖo tso egbɔ. Bia eƒe susu le nyawo ŋu. Eye nàlé ŋku ɖe ale si wòle nuteƒekpɔkpɔ siwo su esi la zãm le eƒe subɔsubɔdɔa me fifia la ŋu.\nNe nɔvi tsitsi si le subɔsubɔm le mɔ yeye nu loo alo nɔviŋutsu alo nɔvinyɔnu si ate ŋu asrɔ̃ nu tso nɔvi tsitsiawo gbɔe nènye la, nenɔ susu me na wò be Yehowa dea asixɔxɔ geɖe ame siwo subɔe ƒe gbogbo aɖewoe nye esia eye wogale esubɔm la ƒe nuteƒewɔwɔ ŋu.


Nu Atɔ̃ Siwo Nàwɔ Be Nànɔ Lãmesẽ Me Wu\nGBE BUBU Afrikaans Albanian Amharic Arabic Armenian Bengali Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Xhosa Yoruba Zulu\nNYATI SI LE AKPAA DZI | ÀDI BE YEANƆ LÃMESẼ MEA?—NU ATƆ̃ SIWO NÀTE ŊU AWƆ\nAME kae dina be yealé dɔ? Dɔléle doa nuxaxa na ame eye wògblẽa ga na ame hã. Ana be dzi madzɔ wò o, eye màte ŋu ayi suku alo awɔ dɔ akpɔ ga o, eye màte ŋu akpɔ wò ƒomea dzi hã o. Ahiã gɔ̃ hã be ame aɖe nakpɔ dziwò eye nàzã ga gbogbo aɖe ɖe atikewo kple dɔdada ŋu.\nMàte ŋu aƒo asa na dɔléle aɖewo ya o. Gake nu geɖewo li nàte ŋu awɔ be dɔlélewo makpɔ ŋusẽ boo ɖe dziwò o alo aƒo asa na wo keŋkeŋ. Elabena dzeaʋaɖia, aʋa mesinɛ o. Kpɔ nu atɔ̃ siwo nàte ŋu awɔ tso egbea dzi be nànɔ lãmesẽ me la ɖa.\n1 WƆ NU SI ANA NÀNƆ DZADZƐE\nKɔdzi si woyɔna be Mayo gblɔ be, “mɔ nyuitɔ siwo dzi ame ato aƒo asa na dɔlélewo kple dɔlékuiwo kaka la dometɔ ɖekae” nye asikɔklɔ. Mɔ siwo dzi ame tona xɔa kpeƒoame alo dzamezã ƒe dɔlékuiwo bɔbɔe ye nye be wòatsɔ asi si ŋu dɔlékuiwo le anɔ ŋɔtinu alo ŋku lilim. Mɔ nyuitɔ si dzi nàto aƒo asa na esia ye nye be nànɔ asi klɔm edziedzi. Beléle na ame ɖokui ahanɔ dzadzɛe ate ŋu axe mɔ ɖe dɔ vɔ̃ɖi aɖewo kaka nu, wo dometɔ aɖewoe nye axamedɔ kple mitsinyenyedɔwo, dɔ siawo wua ɖevi siwo mekpɔ xɔ ƒe atɔ̃ haɖe o la dometɔ miliɔn eve aɖewo ƒe sia ƒe. Asikɔklɔ ate ŋu aɖe dɔ vɔ̃ɖi si ŋkɔe nye Ebola gɔ̃ hã ƒe kaka dzi akpɔtɔ.\nAsikɔklɔ le vevie le ɣeyiɣi aɖewo koŋ me be míakpɔ míawo ŋutɔwo kple ame bubuwo ƒe lãmesẽ ta. Ele be nàklɔ asi:\nNe ède afɔdzi.\nNe èɖɔli godui na viwò alo ne ede afɔdzi nèkpɔ egbɔ.\nHafi nàkpɔ abi gbɔ, eye ne èkpɔ abia gbɔ vɔ hã.\nHafi nàyi dɔnɔ aɖe gbɔ, eye ne èdzo le egbɔ hã.\nHafi nàɖa nu, nàtsɔ nuɖuɖu aɖo kplɔ̃e alo aɖu nu.\nNe ènyè, èkpe kpe alo fi mitsi.\nNe èka asi lã aɖe ŋu alo lãmi aɖe ŋu.\nNe èbla gbeɖuɖɔ alo tsɔe ƒu gbe.\nMele be nàklɔ asi ɖewoɖewoe o. Numekukuwo ɖee fia be ame siwo yia dugazewo la dometɔ akpa gãtɔ meklɔa asi nyuie ne wode afɔdzi o eye ame aɖewo meklɔnɛ gɔ̃ hã o. Aleke wòle be nàklɔ asie?\nKɔ tsi dzadzɛ ɖe asi dzi eye nàwɔ adzalẽ ɖe asi me.\nNɔ asiawo klɔm, ɖo ŋku edzi nàɖe fetuwo kple degblefetsuwo me nyuie, klɔ wò asimegbewo kple asitomewo.\nWɔe sekɛnd 20 ya teti.\nAzɔ kɔ tsi ɖe asi dzi nàkpalae.\nTsɔ asitutunu kɔkɔe alo pepatakuvi tutu asi.\nMɔnu siawo le bɔbɔe gake woate ŋu akpɔ tawò tso dɔléle si me eye wòakpɔ wò agbe ta.\n2 ZÃ TSI SI LE DZADZƐE\nLe dukɔ aɖewo me la, avu kple kɔe wònyena na ƒome aɖewo be woakpɔ tsi nyui azã. Ke hã, tsi nyui kpɔkpɔ ate ŋu azu kuxi le xexemedukɔ ɖe sia ɖe me, elabena tɔɖɔɖɔ, ahom, pɔmpiwo ƒe gbagbã kple nu bubuwo ate ŋu ana tsi nyui siwo amewo nona la me naƒo ɖi. Ne afi si wokpɔa tsiawo tso alo nu siwo me wokɔa wo ɖo me mele dzadzɛe o la, ate ŋu ana amewo nalé dɔ siwo nye koléra, mitsinyenyedɔ siwo tea ŋu wua ame, asrã sesẽ, aklãdɔ kple dɔléle bubuwo. Wobu akɔnta be tsi nyui ƒe anyimanɔmanɔ nana ame miliɔn 1,700 xɔa mitsinyenyedɔwo ƒe sia ƒe.\nNu geɖewo li nàte ŋu awɔ be dɔlélewo makpɔ ŋusẽ boo ɖe dziwò o alo nàƒo asa na wo keŋkeŋ\nZi geɖe la, amewo xɔa koléra nenye be wono tsi siwo me ame siwo ŋuti dɔ sia le la de afɔdzi ɖo alo ɖu nu siwo tsi siawo ƒomevi ƒo ɖii. Nu kawoe nàte ŋu awɔ atsɔ akpɔ ɖokuiwò ta tso dɔ sia kple bubuwo si me nenye be dzɔdzɔmefɔkuwo dzɔ teti gɔ̃ hã?\nKpɔ egbɔ be tsi siwo nèzãna na numekɔklɔ, nuɖuɖuwo kple agbawo kɔklɔ, nuɖaɖa alo tsikpewɔwɔ la le dzadzɛe, ate ŋu anye pɔmpitsi si woléa be na nyuie alo aŋetukpametsi siwo adzɔha siwo ŋu kakaɖedzi le la wɔ.\nNe ewɔ na wò be yewoƒe pɔmpitsia mele dzadzɛe o la, ke ɖa tsia alo de atike siwo wua dɔlékui le tsi me la tsia me hafi nàzãe.\nNe èbe yeazã atike siwo wotsɔ dzaa tsi me abe klorine kple esia tɔgbi ene la, wɔ ɖe atikeawo wɔlawo ƒe mɔfiamewo dzi pɛpɛpɛ.\nZã tsitsyɔnu adodoewo ne ɖe li alo ne womexɔ asi fũu akpa o.\nNe nu siwo wotsɔ dzaa tsi me meli o la, ke de ɖiɖetike (bleach alo l’eau de Javel) gege toŋtoŋ eve ɖe tsi lita ɖeka me, blu tsia me nyuie, eye nàda tsia ɖi miniti 30 hafi nàzãe.\nKɔ tsi nyuiwo alo tsi siwo nèɖa la ɖe nu siwo me kɔ me eye nàtu nu wo nu nyuie ale be dɔlékui aɖeke nagage ɖe wo me o.\nKpɔ egbɔ be nu sia nu si nàtsɔ aku tsi le tsigoa me la le dzadzɛe.\nAsiwò nekɔ hafi nàlé nu siwo me tsi dzadzɛwo le eye mègade asi tsi nono me o.\n3 LÉ ŊKU ÐE WÒ NUÐUÐUWO ŊU\nMímate ŋu anɔ lãmesẽ me ne mímeɖua nu nyuie o, eye nuɖuɖu nyuie bia be míaɖu nu siwo me nunyiame vovovowo le. Ele be nàlé ŋku ɖe dze, ami, sukli kple nuɖuɖu agbɔsɔsɔme si nèɖuna ŋu. Nɔ atikutsetsewo kple amagbewo ɖum, eye nɔ nu vovovowo ɖum. Ne èxlẽa nu siwo woŋlɔ ɖe nuɖuɖuwo abe yevubolo, nukuwo, makaroni alo mɔlu ene dzi hafi ƒlea wo la, akpe ɖe ŋuwò nàtia nuɖuɖu siwo wowɔ kple nuku blibowo. Nunyiame kple ŋutilãtuɖonu geɖe nɔa nuɖuɖu siwo wotsɔ nuku blibowo wɔ la me wu nuɖuɖu siwo wotsɔ nuku siwo ŋu wotrɔ asi le la wɔ. Ðu ʋulã alo koklolã ƒe akpa siwo ami menɔna o la ƒe sue aɖe eye nàdze agbagba aɖu tɔmelã zi eve le kwasiɖaa me ne anya wɔ. Le dukɔ aɖewo me la, woate ŋu akpɔ nunyiame siwo nɔa lãwo me le amagbewo hã me.\nNe èɖua suklinu alo aminu akpa la, ate ŋu ana nàlolo. Eya ta no tsi ɖe aha viviwo teƒe. Ðu atikutsetse geɖe wu numeɖenu viviwo. Ðe sausage (saucisse), ʋulã, nyinotsi babla kple akpɔnɔviviwo ɖuɖu dzi kpɔtɔ ale be ami magasɔ gbɔ ɖe lãme na wò o. Le esi nàzã ami kpekewo atsɔ aɖa nu teƒe la, zã ami siwo dea lãmesẽ dzi boŋ.\nDzeɖuɖu fũu ate ŋu ana nàxɔ ʋusɔgbɔdɔ. Eya ta ne èɖua dze fũu la, ke xlẽ nu si woŋlɔ ɖe nuɖuɖuawo ƒe akpa dzi ne nàkpɔ dze agbɔsɔsɔ si wode wo me ale be dze nagasɔ gbɔ fũu ɖe lãme na wò o. Eya ta zã amagbewo kple nu ʋeʋĩwo ɖe dze teƒe.\nNu agbɔsɔsɔ si nèɖuna hã le vevie ko abe nu siwo nèɖuna ke ene. Eya ta ne nuɖuɖua le nuwò vivim hã la, mègayi eɖuɖu dzi ne èɖi ƒo o.\nNu bubu si ŋu wòle be nàlé ŋku ɖo le wò nuɖunyawo gome hãe nye nuɖuɖu siwo me dɔlékuiwo le. Ne womeɖa nuwo nyuie alo lé be na wo nyuie o la, dɔlékuiwo ate ŋu anɔ wo me agblẽ nu le ŋuwò. Ƒe sia ƒe la, Amerikatɔ 1 le 6 me xɔa dɔlékuiwo le nu siwo woɖuna me. Wo dometɔ akpa gãtɔ hayana ya, gake wo dometɔ aɖewo hã kuna. Nu kae nàte ŋu awɔ atsɔ aɖe afɔku sia dzi akpɔtɔ?\nWotea ŋu tsɔa lãmiwo nyroa anyigba hafi doa amagbewo ɖe wo dzi, eya ta hafi nàɖu amagbewo la, klɔ wo nyuie.\nTsɔ tsi dzodzoe kple adzalẽ klɔ asi, nuɖanuwo kple agbawo nyuie eye nàklɔ kplɔ̃wo kple nu siwo dzi nètso nuɖuɖu aɖe le la dzi nyuie hafi nàgazãe na nu bubu le nua ɖaɣi.\nBe nàƒo asa na dɔlékuiwo kaka la, mègada nuɖuɖu ɖe nu si dzi nèda nuɖuɖu siwo womeɖa o abe koklozi mumu, koklolã, ʋulã kple tɔmelãwo ene la dzi ne mèklɔ edzi o.\nÐa nuwo woabi nyuie, eye nàde nuɖuɖu siwo gblẽna kaba siwo màɖu enumake o la nufamɔ̃ me.\nTsɔ nuɖuɖu siwo gblẽna kaba dometɔ ɖe sia ɖe si wogblẽ ɖe nuvo wòwu gaƒoƒo eve la ƒu gbe, eye ne wogblẽ nuɖuɖu aɖe ɖe nuvo ɖe afi si yame ƒe dzoxɔxɔ sɔ gbɔ wu Celsius 32 wòde gaƒoƒo ɖeka la, tsɔe ƒu gbe.\n4 NƆ KAME DEM\nƑe ka kee nèɖaxɔ o, ehiã be nànɔ kame dem be nànɔ lãmesẽ me. Egbea la, ame geɖewo medea kame fũu o. Nu ka tae kamedede le vevie? Kamedede ate ŋu:\nAna nàdɔ alɔ̃ nyuie.\nAna agbe nanɔ mewò.\nAna be ŋusẽ nanɔ wò ƒuwo kple lãkusiwo ŋu.\nAna be mànɔ lolom ɖe edzi o.\nAɖe blanuiléle dzi akpɔtɔ.\nAɖe kukpokuku dzi akpɔtɔ.\nNe mèdea kame o la, ate ŋu:\nAna be nàxɔ dzidɔ.\nAna nàxɔ suklidɔ alo aɖuɖɔvividɔ.\nAna nàxɔ ʋusɔgbɔdɔ.\nAna be ami nasɔ gbɔ ɖe lãme na wò.\nAna nàxɔ gbagbadɔ.\nKamedefefe si asɔ na wò la anɔ te ɖe ƒe si nèxɔ kple wò lãmesẽ dzi. Eya ta anyo be nàdzro eme kple wò ɖɔkta hafi nàte kamedefefe yeyewo kpɔ. Atikeŋutinunyala geɖewo ɖo aɖaŋu be ele be ɖeviwo kple sɔhɛwo nakpɔ gome le kamedefefe bɔbɔewo kple sesẽwo siaa me miniti 60 ya teti gbe sia gbe. Eye ame tsitsiwo ya nakpɔ gome le kamedefefe bɔbɔewo me miniti 150 alo kamedefefe sesẽwo me miniti 75 kwasiɖa sia kwasiɖa.\nTia kamedefefe si doa dzidzɔ na wò. Wo dometɔ aɖewoe nye baskɛtbɔlƒoƒo, tenis-ƒoƒo, afɔbɔlƒoƒo, azɔlizɔzɔ sesĩe, gasɔdodo, abɔdɔwɔwɔ, nakedzedze, tsiƒuƒu, tɔdziʋukuku, duƒuƒu kple bubuwo. Aleke nàwɔ ade vovototo kamedefefe bɔbɔewo kple kamedefefe sesẽwo dome? Kamedefefe bɔbɔewo nana ame tea fifia, gake ne wole gome kpɔm le kamedefefe sesẽwo ya me la, dzeɖoɖo sesẽna.\n5 DƆ ALƆ̃ NYUIE\nAME sia ame kple alɔ̃ agbɔsɔsɔme si wòhiã. Gbe sia gbe la, vidzĩ akpa gãtɔ dɔa alɔ̃ gaƒoƒo 16 va se ɖe 18, ɖevi dzeazɔliwo dometɔ akpa gãtɔ dɔa alɔ̃ gaƒoƒo 14, ɖevi siwo mekpɔ dze suku gɔme o dɔa alɔ̃ gaƒoƒo 11 alo 12. Zi geɖe la, ɖevi siwo dze suku gɔme la dɔa alɔ̃ gaƒoƒo 10, sɔhɛwo tea ŋu dɔa alɔ̃ gaƒoƒo 9 alo 10, eye ame tsitsiwo dɔa alɔ̃ gaƒoƒo 7 va se ɖe 8.\nAlɔ̃ agbɔsɔsɔ si hiã dɔdɔ le vevie. Numekulawo gblɔ be alɔ̃ agbɔsɔsɔme si hiã dɔdɔ le vevie hena:\nÐeviwo kple sɔhɛwo ƒe tsitsi nyuie.\nNusɔsrɔ̃ kple nyatakaka yeyewo léle ɖe susu me.\nLãmetsi siwo kpɔa ŋusẽ ɖe nuɖuɖu ƒe dɔwɔwɔ nyuie kple míaƒe kpekpeme dzi la ƒe dɔwɔwɔ ɖe ɖoɖo nu.\nDzi ƒe dɔwɔwɔ nyuie.\nMɔxexe ɖe dɔlélewo nu.\nWogblɔna be alɔ̃madɔmadɔ nyuie tea ŋu hea lolo fũu akpa, blanuiléledɔ, dzidɔ, suklidɔ kple afɔku dziŋɔwo vɛ. Esiawo katã na míekpɔe be ele vevie be míadɔ alɔ̃ wòasu mí.\nEya ta nu kae nàte ŋu awɔ ne èkpɔe be yemetea ŋu dɔa alɔ̃ nyuie o?\nDze agbagba nànɔ anyi mlɔm ɖe game ɖeka aɖe koŋ dzi ahanɔ fɔfɔm ɖe game ɖeka aɖe koŋ dzi gbe sia gbe.\nMègana toɣliɖeɖe aɖeke nanɔ wò xɔ me o, tsi akaɖiwo, xɔa me nanɔ ɖoɖo nu, eye eme megafa akpa alo axɔ dzo akpa o.\nMèganɔ aba dzi le anyimlɔɣi hafi anɔ television kpɔm alo elektrɔnik-nuwo zãm o.\nNa wò aba nanye esi dzi nàmlɔ aɖe dzi ɖi.\nMègaɖu nu kpekpe alo ano aha sesẽ alo nu siwo me kafein le le anyimlɔɣi o.\nNe èzɔ ɖe mɔfiame siawo katã dzi tso gake mègate ŋu le alɔ̃ dɔm nyuie o alo alɔ̃dɔkuxiwo, abe alɔ̃tsɔame vevie le ŋkeke me alo gbɔgbɔmasuame le alɔ̃ me ene gakpɔtɔ le fu ɖem na wò la, anyo be nàkpɔ atikewɔla bibi aɖe.\nKPƆ WÒ LÃMESẼ TA!\nNɔnɔme siwo ŋu màte ŋu awɔ naneke le o la woe kpɔa ŋusẽ ɖe wò lãmesẽ dzi. Wo dometɔ aɖewoe nye ganyawo, nuhiahiãwo ƒe anyimanɔmanɔ kple bubuawo. Gake eɖanye aleke kee nɔnɔmeawo le o, anɔ eme godoo be àte ŋu awɔ ɖe aɖaŋuɖoɖo siwo me míedzro le nyati sia me la dometɔ aɖewo dzi. Nunyala aɖe si nɔ anyi le blema la gblɔ be, “aɖaŋudzela kpɔa afɔku gbɔna eye wòɣlaa eɖokui.”—Lododowo 22:3.\nŊugbedodo si ŋu kakaɖedzi le si nye be “dua me tɔ aɖeke magblɔ be, ‘Mele dɔ lém’ o” la faa akɔ na ame siwo xlẽa Biblia. (Yesaya 33:24) * Gake fifia ya la, wɔ wò ŋutete katã be nàkpɔ wò kple wò ame veviwo ƒe lãmesẽ ta.\n^ mm. 82 Àte ŋu axlẽ nu geɖe tso nya sia ŋu le agbalẽ si nye Nuka Tututue Nye Biblia ƒe Nufiafia? si Yehowa Ðasefowo ta me alo le míaƒe nyatakakadzraɖoƒe si nye jw.org/ee.\nKpɔ Biblia ƒe aɖaŋuɖoɖo nyui siwo kpe ɖe ame miliɔn geɖewo ŋu wova le agbe dzadzɛ nɔm hele lãmesẽ me la ɖa.